Pesta Kaamatan patuh syariah diteruskan

Menurut Pengerusi Protem Pertubuhan Momogun Muslim Se-Malaysia, Hj Nicholas Sylvester, majlis ini bertujuan untuk meraikan suku kaum Momogun Muslim menyambut perayaan kebudayaan mereka mengikut garis panduan agama mereka.

“Di negara ini sudah terdapat ratusan ribu penduduk Kadazan, Dusun, Murut, Rungus, Sungai, Idaan, Lundayeh dan lain-lain suku kaum tempatan, singkatannya ‘Momogun’ yang beragama Islam.

“Mereka juga mahu merayakan sambutan pesta kaamatan sebagai sambutan perayaan kebudayaan mereka secara yang dibenarkan oleh garis panduan agama mereka,” katanya.

Nicholas turut menjelaskan lima objektif penganjuran Majlis Tadau Kaamatan iaitu:

1. Menyambut Tadau Kaamatan 2017 secara harmoni dan inklusif bersama semua komuniti.

2. Membina dan memperkenalkan identiti dan kebudayaan masyarakat Momogun Muslim Malaysia yang ‘shariah compliant’ (patuh syariah).

3. Membina hubungan harmoni dengan semua etnik dan penganut pelbagai agama di Malaysia amnya dan di Sabah khususnya.

4. Menzahirkan rasa kesyukuran kepada Allah yang Maha Esa atas kurniaan rezeki-Nya dalam keberhasilan penuaian padi dan juga pelbagai usaha yang produktif seperti berladang, berindustri, berniaga dan segala usaha lain sesuai dengan peredaran zaman.

5. Mengetengahkan agenda membina jati diri dan budaya yang positif, progresif dan produktif dalam kalangan Momogun Muslim khasnya dan masyarakat awam amnya.

“Tidak ada niat dan tujuan lain yang tidak baik daripada penganjuran ini,” tambahnya.

Jelas Nicholas lagi, Pertubuhan Momogun Muslim Se-Malaysia telah mengambil langkah mendapatkan kepastian dan garis panduan sambutan daripada Sahibus Samahah Datuk Bungsu Aziz, Mufti kerajaan negeri Sabah.

“Sahibus Samahah telah bersama menjayakan sambutan kaamatan secara patuh syariah ini sejak ia mula dilaksanakan beberapa tahun yang lalu lagi”.

Pada tahun ini, pesta kaamatan ini telah berlangsung dengan harmoni di Pulau Penampang dan Keningau pada 13 Mei, Tamparuli pada 14 Mei dan di Kudat pada 16 Mei lalu.

Ujar Nicholas yang juga Pengerusi Hidayah Centre Foundation (HCF), pihaknya bersedia menjawab sebarang persoalan anda dan bersedia berdialog dengan semua pihak yang berkepentingan dalam isu ini demi keharmonian dan integrasi nasional.

Pihak penganjur juga sedang berusaha untuk memastikan sambutan ini akan disertai pengunjung daripada pelbagai latar belakang dan akan berjaya menarik ramai pelancong dari dalam dan luar negeri.

“Kami telah berjaya setakat ni untuk menarik minat ramai pelancong dari luar negeri Sabah untuk menyertai majlis sambutan yang akan diadakan 20-21 Mei ini di Kundasang”.

Selain daripada suasana perayaan yang diwujudkan, persembahan, pertandingan, makanan tempatan percuma dan muzik tradisi kebudayaan, pihak penganjur turut mengadakan pemberian anugerah Tokoh Pemikir Momogun, Tokoh Usahawan Momogun, Tokoh Pekerja Produktif Momogun dan Organisasi Contoh Momogun bagi memeriahkan lagi sambutan.

Dengan sambutan yang bersifat inklusif, beliau mengalu-alukan kehadiran semua komuniti, tidak mengira apa pun latar belakang kaum dan agama ke Tadau Kaamatan Kundasang 2017 di Pentas Budaya Kundasang pada Sabtu dan Ahad ini.

“Jangan rasa asing, macam yang orang Sabah biasa katakan, kita-kita juga bah ini”.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tragedi MH17: Takziah kepada keluarga mangsa

Pertubuhan Ikram Malaysia (IKRAM) mengikuti perkembangan yang berlaku ke atas MH17 sebagaimana dilaporkan.

IKRAM mengucapkan takziah kepada waris mangsa MH17 dan mendoakan ketabahan buat menghadapi ujian getir begini.

IKRAM memberi kepercayaan penuh kepada Kerajaan Malaysia untuk membuat peyiasatan segera ke atas kejadian yang berlaku.

IKRAM menyeru ahli-ahlinya dan seluruh rakyat Malaysia terutama yang beragama Islam, untuk mengadu kepada Allah SWT, apa yang telah berlaku, pada 10 malam terakhir Ramadhan ini.

Semoga Allah SWT terus memelihara Malaysia dan kepentingannya di dalam dan di luar negara.

Ustaz Hasanuddin Mohd YunusTimbalan Presiden Pertubuhan IKRAM MalaysiaPengerusi Jawatankuasa Perhubungan Antarabangsa IKRAM


NGO Belia terima Sijil Penarafan 5 Bintang

SERI KEMBANGAN – Sebanyak tujuh pertubuhan belia telah berjaya merangkul pengiktirafan Sijil Penarafan 5 Bintang (2020) bagi Pertubuhan Belia Wilayah Persekutuan Kuala Lumpur.

Majlis serahan oleh Register of Youth (ROY) itu telah disempurnakan di Jabatan Belia dan Sukan Wilayah Persekutuan Kuala Lumpur (JBS WPKL) pada Isnin, 7 Februari lalu.

Pertubuhan-pertubuhan belia yang meraih pengiktirafan ialah Pertubuhan Pemuda Gema Malaysia (GEMA), Junior Chamber International Malaysia, Persatuan Kebangsaan Pelajar Islam Malaysia (PKPIM) dan Persatuan Belia Seri Cempaka.

Selain itu, Persatuan Kelab-kelab Belia Malaysia Kawasan Lembah Pantai, Pergerakan Belia Inspirasi dan Persatuan Belia Xian Lian Malaysia Wilayah Persekutuan juga menerima pengiktirafan tersebut.

Anugerah telah disampaikan sendiri oleh Pengarah JBS WPKL, Tuan Asmori Sa’ahari.

GEMA diwakili oleh Naib Presiden II, Sdr Mohammad Amar Masuri dan Setiausaha Agung, Sdri Afeefah Fakhruldin bagi menerima anugerah tersebut.

Penarafan bagi pertubuhan-pertubuhan belia yang dinilai mengambil beberapa kriteria iaitu:

Tahniah kepada pertubuhan-pertubuhan belia tersebut atas kejayaan mengemudi organisasi dengan cemerlang.

Semoga pengiktirafan ini menaikkan semangat untuk terus memperbaiki tadbir urus, selain daripada membanyakkan usaha untuk mencari pelapis pada masa akan datang.

Pada 2019, GEMA pertama kali menerima Anugerah 5 Bintang bagi pertubuhan belia peringkat kebangsaan oleh ROY. Info lanjut pertubuhan ini boleh dilayari di pautan https://b.my/pemudagema.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Warga Singapura salur sumbangan bantu mangsa banjir

SERI KEMBANGAN – Yayasan Ikram Malaysia dan Hidayah Centre Foundation telah diberi kepercayaan oleh sebuah pusat pendidikan di Singapura, Aspire Institute untuk menyalurkan sumbangan berjumlah hampir RM280,000 bagi membantu mangsa banjir di Malaysia.

Dana sumbangan ini telah diterima melalui Puan Sharifah Haslinda Syed Sulaiman, salah seorang penyelia di Aspire Institute secara pindahan telegrafik pada Jumaat lalu.

Yayasan Ikram Malaysia telah menerima sumbangan berjumlah kira-kira RM155,000 manakala Hidayah Centre Foundation telah menerima sumbangan berjumlah kira-kira RM125,000.

“Semoga Allah kurniakan rezeki yang melimpah ruah dan dipermudahkan urusan kepada Aspire Institute,” kata wakil Yayasan IKRAM Malaysia melalui hantaran Facebooknya.

“Insya-Allah dengan amanah dan kepercayaan ini, akan kami lakukan yang terbaik semampunya.”

Dalam pada itu, Setiausaha Agung Pertubuhan IKRAM Malaysia (IKRAM), Hj Mahdzir Md Isa berkata, pihaknya amat menghargai sumbangan Aspire Institute yang melambangkan keprihatinan rakyat negara lain untuk membantu mangsa banjir.

Tambahnya, banyak pihak, NGO, agensi dan individu prihatin yang menyalurkan sumbangan melalui institusi-institusi IKRAM.

“Kami percaya ini adalah kerana kepercayaan terhadap komitmen dan ketelusan institusi-institusi IKRAM dalam mengurus bantuan,” ujar beliau yang juga Pengarah Pusat Operasi Banjir IKRAM.

Tambahnya, lebih 2,500 sukarelawan telah dan sedang turun di lapangan bagi membantu mencuci rumah, bangunan dan menyalurkan pelbagai jenis barang bantuan.

Menurut Pengurus Pusat Operasi Banjir IKRAM, Mohd Iqbal Hakim Mohd Adnan, dengan perkembangan terbaru banjir yang melanda Johor, Melaka, Negeri Sembilan dan Sabah, pusat operasi banjir di sana turut diaktifkan.

“Kita sedang mengenal pasti bentuk bantuan dan menyusun keperluan untuk para sukarelawan turun di sana.”

“Ahli-ahli IKRAM serta sukarelawan institusi-institusinya sentiasa bersiap siaga untuk turun membantu, insya-Allah,” jelasnya.

Kata beliau lagi, setelah hampir tiga minggu Pusat Operasi Banjir IKRAM ditubuhkan, lebih 400 misi bantuan telah dilaksanakan.

“Antara jenis-jenis bantuan yang telah disalurkan berupa set tidur, set kelengkapan dapur, set barangan memasak, set kelengkapan solat, set susu dan keperluan bayi dan sebagainya.”

Sumbangan dan bantuan untuk mangsa-mangsa banjir masih diperlukan untuk mereka meneruskan kehidupan. Mereka yang dermawan boleh menyumbang melalui pautan https://bit.ly/ikram-bantu-banjir.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pemimpin Tersalah Langkah: Ibrah Untuk Kita

Tanggungjawab menyebarkan kebaikan adalah pada bahu semua orang. Begitu juga tanggungjawab menumpas keburukan, tiada sesiapa terkecuali daripada memastikan ia tidak menular.

Ia selari dengan tuntutan agama Islam dalam menyeru kepada kebaikan dan mencegah kemungkaran yang menjadi kewajipan setiap Muslim, bertepatan dengan firman Allah Taala dalam surah Ali-Imran, ayat 104:

“Dan hendaklah ada di antara kamu satu golongan yang menyeru (berdakwah) kepada kebajikan (mengembangkan Islam) dan menyuruh berbuat segala perkara yang baik, serta melarang daripada segala yang salah (buruk dan keji). Dan mereka yang bersifat demikian ialah orang-orang yang berjaya.”

Setiap orang memiliki posisi dan kedudukan tertentu. Sebagai ahli masyarakat, setiap orang ada pertanggungjawaban masing-masing dan ruang untuk bersuara dan bertindak.

Maka, jika setiap atau sebahagian besar daripada masyarakat dapat berkongsi tanggungjawab menyelesaikan masalah sekitar, banyak isu dapat diselesaikan. Beban yang berat menjadi ringan apabila dijinjing bersama.

Budaya ‘menjaga tepi kain orang’ harus dihidupkan sekiranya mahu melestarikan kehidupan masyarakat yang sejahtera, aman dan harmoni.

Setiap ahli masyarakat harus cakna dan empati terhadap apa yang berlaku dalam lingkungan pengaruh masing-masing sama ada dalam komuniti atau mana-mana ruang jaringan capaian masing-masing.

Sikap menyandarkan tugasan memperbaiki keadaan sebagai tugas pihak lain, atau menyalahkan orang lain semata-mata tidak akan memulihkan apa-apa keadaan.

Setiap amal kebaikan atau keburukan berupaya memberikan pengaruh sehingga mengakar ke dalam masyarakat. Kebaikan harus disebarkan sehingga ramai orang berupaya menikmatinya sebagaimana falsafah kebaikan yang disampai dalam hadis Nabi SAW:

“Perumpamaan teman yang baik dan teman yang buruk adalah seperti seorang penjual minyak wangi dan seorang tukang besi. Adapun penjual minyak wangi akan memberi kamu (minyak wangi tersebut), atau kamu membeli daripadanya, atau kamu mendapat bau yang harum daripadanya. Sedangkan tukang besi pula, ia akan membakar bajumu dan juga kamu mendapat bau yang busuk.” (HR Bukhari, No. 2101)

Renungkan suatu ketika dahulu, free market atau pasar percuma adalah konsep kebajikan yang janggal didengari. Pasar yang berkonsepkan serampang dua mata di mana ia adalah solusi pada dilema pihak yang ingin melupuskan barang yang masih baik.

Dalam pada itu, ia adalah kegembiraan kepada pihak yang memerlukan barang tersebut tetapi tidak berupaya mendapatkannya. Kini pasar percuma tidak asing lagi bagi masyarakat, bahkan seringkali diangkat sebagai projek komuniti atau persatuan serta pertubuhan bukan kerajaan.

Begitu juga dengan inisiatif kitar semula dalam usaha mewujudkan negara yang bebas sisa buangan dan memperkasakan masyarakat agar menguruskan sisa dengan teratur dalam memelihara alam sekitar.

Sisa kitar semula telah dijenamakan sebagai sampah yang menjanakan keuntungan dalam bentuk nilai wang atau sebagai pilihan gaya hidup minimalis.

Jika dahulu masyarakat beranggapan barang kitar semula hanya terhad pada tilam lama atau surat khabar lama termasuk botol dan tin minuman melalui apek yang masuk taman perumahan dengan lorinya.

Kini hampir semua barang dalam rumah boleh dikitar semula. Sudah banyak tong-tong kitar semula yang menerima sisa barang rumah di taman kejiranan.

Sekiranya kebaikan boleh tersebar luas, kejahatan turut tidak pernah berhenti memberikan saingan sengit. Sekelumit kejahatan yang dibiarkan tanpa halangan mampu mengumpulkan kekuatan memberikan kenistaan dan bencana.

Berbeza dengan kebaikan yang memberikan nikmat dan kegembiraan, kejahatan memberikan implikasi mudarat yang  sukar diperbaiki atau dipulihkan. Disebabkan itu wujud falsafah yang mengandungi hikmah, mencegah lebih baik daripada mengubati.

Idea mewujudkan pendidikan seks di sekolah dianggap sebagai isu yang tabu yang sering disalahertikan.

Padahal tujuannya untuk membendung gejala seks, mengelakkan kanak-kanak dimanipulasi dan memperkasakan kanak-kanak agar ada ketahanan dalaman dalam memelihara maruah diri mereka, jauh sekali untuk mempromosikan seks sebagai amalan.

Namun ironinya, pornografi ‘laku keras’ di negara ini. Mudah sahaja untuk menatapinya tanpa sengaja mencarinya.

Lawak lucah pula sering menjadi jenaka ketawa yang menghiburkan di mana-mana sama ada di dalam masjid yang suci, atau dalam sidang parlimen yang dihadiri oleh YB-YB.

Menyebutnya tidak dianggap menjatuhkan maruah. Malang sekali, sebutan lucah telah menjadi normalisasi dalam masyarakat.

Para pemimpin atau sesiapa yang berpengaruh perlu lebih berhati-hati dalam setiap kata-kata dan perbuatan kerana mereka ada pengikut. Maka, golongan berpengaruh ini harus segera bertindak apabila tersalah langkah supaya tiada siapa yang sempat meniru perbuatannya.

Memperbetulkan keadaan dengan memberi teguran membina adalah tindakan yang tepat bagi menghalang apa-apa anasir keburukan daripada terus merebak.

Memohon maaf dengan kekesalan tanpa menjustifikasikan perbuatan adalah respons yang menunjukkan ketinggian maruah diri.

Selagi budaya mengajak kepada kebaikan dan mencegah keburukan tertanam dalam jiwa setiap rakyat, selagi itu gejala buruk dan anasir yang merosakkan ada harapan untuk ditumpaskan atau diminimakan bahayanya.

Janganlah kita menganggap kerja memperbaiki manusia ini adalah kerja orang lain dan jangan menganggap kenistaan yang berlaku adalah salah orang lain sentiasa.

Ibarat satu jari kita menuding kepada orang lain, sedangkan jari-jari kita yang lain sebenarnya menuding kepada kita.

Yang paling penting, ukur diri sendiri sejauh mana diri berbakti memperbaiki masyarakat dan negara.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Normalisasi UAE-Israel: Kecam, jangan diam

Keputusan normalisasi hubungan ini telah dikutuk sekeras-kerasnya oleh Palestin, juga pertubuhan-pertubuhan NGO di seluruh dunia yang berjuang untuk membela rakyat Palestin daripada terus dizalimi oleh rejim Zionis Israel.

Jika dilihat daripada apa yang disepakati, UAE seakan-akan mengejar sesuatu atas segala rancangan yang dibuat oleh Amerika Syarikat (AS) hingga sanggup mengabaikan perjuangan dan hak rakyat Palestin.

Adalah lebih wajar negara itu menghormati rakyat Palestin, apalagi yang mereka lakukan itu tidak mendapat persetujuan rakyat dan kerajaan negara tersebut.

Beberapa tokoh kebudayaan Arab dan Palestin juga telah mengambil keputusan untuk memboikot majlis-majlis yang dianjurkan oleh kerajaan UAE selepas ini kerana merasakan bahawa keputusan negara tersebut telah mengkhianati perjuangan pembebasan Palestin.

“Sejarah dan hati kami tidak akan pernah melupa dan memaafkan perilaku munafik UAE, yang berusaha melakukan kesepakatan dengan Israel itu. Kerana itu bukanlah pengorbanan untuk Palestin. Melainkan, ia adalah pengkhianatan terhadap perjuangan Palestin demi kepentingannya sendiri (UAE),” kata wakil Kementerian Luar Negeri Turki pada 14 Ogos lalu.

Wakil Kementerian Luar Negeri Iran turut mengatakan bahawa tindakan UAE itu sebagai ‘penikam dari belakang’ terhadap semua umat Islam.

Hamas juga turut menyatakan bahawa normalisasi hubungan dengan Israel adalah kejahatan yang tidak dapat ditolak ansur.

Sebagaimana dilaporkan Middle East Monitor, normalisasi ini memudahkan penjajahan Israel. Namun, ia adalah satu pintu kejahatan yang akan terus berlanjutan terhadap rakyat Palestin.

Dalam pada itu, Hamas turut memuji peranan Boycott, Divestment, Sanctions (BDS) yang meneruskan kempennya. Kempen BDS telah mendapat sokongan luas di seluruh dunia menentang penindasan dan kekejaman Israel menyebabkan negara haram itu meningkatkan serangan terhadap kempen tersebut dalam usaha untuk menyekat pengaruhnya.

The New Arab pula melaporkan bahawa sekumpulan 20 aktivis UAE terkemuka telah menandatangani petisyen nasional bagi mengecam peranan AS menormalkan hubungan antara UAE dengan Israel.

Petisyen itu berpandangan bahawa apa yang disebut ‘Abraham Accord’ adalah pelanggaran terhadap perlembagaan UAE, yang menggambarkannya sebagai pengkhianatan ‘sejarah bermaruah dan mulia’ terhadap sokongan negara itu kepada rakyat Palestin dan hak mereka untuk menentukan nasib sendiri.

Ia juga menggambarkan tindakan UAE itu sebagai penghinaan terhadap semua resolusi organisasi antara kerajaan termasuk Majlis Kerjasama Teluk, Liga Arab dan Pertubuhan Bangsa-Bangsa Bersatu (PBB).

Namun, hasil normalisasi hubungan pula yang dipuji oleh media UAE seperti penangguhan rancangan Israel untuk merampas Tebing Barat dan laluan penerbangan langsung untuk jemaah Muslim ke Masjid Al-Aqsa. Ini adalah hujah-hujah tumpul untuk mengesahkan penjajahan Israel.

Atas apa yang terjadi ini, sikap UAE dijelaskan oleh anggota parlimen Turki.

“UAE hanya alat kompas yang melekat pada agenda projek Zionis-Amerika di rantau ini, sama ada dalam usaha menenggelamkan isu Palestin atau mewujudkan kekacauan dan kehancuran di lebih daripada satu negara Arab terutamanya Yaman, Libya, Syria dan Tunisia.”

Sebelumnya, Presiden Amerika Syarikat, Donald Trump telah mengumumkan bahawa Abu Dhabi dan Tel Aviv telah mencapai kesepakatan untuk menormalkan sepenuhnya hubungan antara mereka, dan UAE kononnya membenarkan normalisasi untuk menghentikan rancangan pengilhakan (annexation) Israel di Tebing Barat.

Malaysia sebagai negara penyokong kuat Palestin perlu menyatakan sikap dan ketegasannya mengecam tindakan UAE ini. Pihak kerajaan terutamanya Perdana Menteri, Menteri Luar Negeri dan Duta Khas ke Timur Tengah sewajarnya menasihati UAE agar menarik balik keputusan untuk menjalinkan hubungan dengan Israel.

Malaysia juga perlu mengajak kerajaan UAE untuk terus bersama dengan negara-negara Islam yang lain dalam perjuangan membebaskan Palestin daripada cengkaman rejim aparteid Israel yang zalim.

Jangan dibiarkan air mata rakyat Palestin terus mengalir kerana pengkhianatan ini dan sikap berdiamnya kita.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jangan Normalisasi Kes Rogol, Gangguan Seksual

Isu penderaan, pengabaian dan eksploitasi kanak-kanak sering menjadi tajuk-tajuk yang memenuhi dada akhbar tempatan saban hari. Pelbagai bentuk penderaan dan pengabaian kanak-kanak telah dilaporkan.

Sewajarnya setiap ahli masyarakat cakna dengan isu ini dan mengambil berat akan keselamatan kanak-kanak kerana mereka merupakan aset besar negara pada masa hadapan.

Menurut Akta Kanak-Kanak  2001, kanak-kanak didefinisikan sebagai seseorang yang di bawah umur 18 tahun.

Setiap anggota masyarakat seharusnya mengiktiraf bahawa seseorang kanak-kanak bukan sahaja merupakan suatu bahagian penting masyarakat, namun mereka juga merupakan kunci kehidupan, pembangunan dan kemakmuran masyarakat.

Hari ini, penderaan seksual kepada kanak-kanak antara yang hangat dibincangkan.
Statistik juga menunjukkan 35 peratus daripada kes penderaan kanak-kanak Malaysia yang dilaporkan melibatkan jenayah seksual seperti yang dilaporkan oleh Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff.

Beliau turut menjelaskan bahawa 1,373 kes daripada keseluruhan 3,875 kes yang dilaporkan sehingga September 2020 merupakan kes yang melibatkan jenayah seksual.

Baru-baru ini, satu kes melibatkan seorang pendakwah bebas ditahan kerana disyaki merogol seorang kanak-kanak di bawah umur telah mendapat liputan akhbar.

Ekoran daripada itu, seorang warga maya mempertikaikan penahanan pendakwah bebas itu kerana menyifatkan bahawa kes ini melibatkan perasaan suka sama suka antara kedua-dua belah pihak.

Reaksi seorang warga maya ini yang juga merupakan pengerusi sebuah pusat tahfiz mendapat pelbagai reaksi netizen.

Seharusnya, orang yang mempunyai pengaruh seperti itu tidak cuba menormalisasikan isu ini kepada masyarakat tanpa merujuk dahulu Akta Kanak-Kanak 2001.

Akta itu menyebut bahawa seseorang kanak-kanak teraniaya dari segi seks, jika dia mengambil bahagian sama ada sebagai peserta atau pemerhati, dalam apa-apa aktiviti yang berunsur seks bagi apa-apa maksud atau eksploitasi seks oleh mana-mana orang bagi memuaskan nafsu seks orang itu atau orang lain.

Oleh kerana ketidakmatangan dari segi fizikal, mental dan emosi, kanak-kanak sepatutnya diberikan perlindungan dan bantuan agar mereka dapat dipandu untuk membuat keputusan yang benar, bukan dipergunakan serta dieksploitasikan mengikut nafsu orang dewasa sewenang-wenangnya.

Sebagai seorang yang mempunyai nama dalam masyarakat, tidak sepatutnya cuba menjadikan isu sebegini sebagai jenaka di media sosial. Tiada isu suka sama suka apabila melibatkan kanak-kanak bawah umur.

Mengikut seksyen 375(g), Kanun Keseksaan (Akta 574), jika mangsa berumur di bawah 16 tahun, maka ia diklasifikasikan sebagai jenayah statutory rape (rogol berkanun).

Ini bermaksud, sama ada mangsa rela atau tidak, kerelaan itu tidak relevan, kesalahan rogol tetap berlaku.

Walaupun sepasang kekasih bercinta dan melakukan hubungan atas dasar suka sama suka, apabila dibuktikan bahawa perempuan itu masih berumur bawah 16 tahun, maka ia tetap menjadi kesalahan jenayah rogol.

Usah dibiasakan dengan budaya victim’s blaming (tingkah laku menyalahkan mangsa) terutamanya melibatkan kanak-kanak di bawah umur.

Jika perkara sebegini berlarutan, ia akan menyebabkan mangsa berasa takut untuk membuat aduan pada masa akan datang, tambahan pula apabila melibatkan pemangsa yang dikenali serta disegani ramai.

Seharusnya nasib setiap mangsa dibela dan diberi peluang untuk setiap kes disiasat dengan adil. Punca kepada permasalahan ini seharusnya dikenal pasti dan diberikan intervensi yang sewajarnya.

Menurut seorang ahli psikologi, William Ryan dalam bukunya yang berjudul “Blaming The Victim” pada 1971 menyatakan bahawa victim’s blaming merupakan suatu bentuk penindasan.

Ia juga boleh diklasifikasikan sebagai tindakan untuk mengalih perhatian umum daripada masalah sebenar di mana mangsa turut dikaitkan dengan kesalahan yang dilakukan oleh pemangsa.

Oleh itu, kita tidak mahu kes-kes seperti ini dengan sengaja ‘disembunyikan di bawah tikar’ hanya kerana takut kepada kritikan masyarakat.

Dalam dunia yang semakin maju, jangan sampai budaya kita pula mengundur ke belakang. Beranilah kerana benar dan berusahalah untuk menegakkan kebenaran.

Dengan membuat laporan terhadap jenayah yang berlaku, kita dapat melihat dengan jelas angka kes yang tepat serta betapa teruknya masalah yang berlaku dalam masyarakat kita sekarang.

Antara lain yang perlu diberikan pendidikan kepada masyarakat adalah berkaitan sexual grooming (amang atau antunan seksual). Menurut Dr. Rozanizam Zakaria, pakar psikiatri Universiti Islam Antarabangsa Malaysia (UIAM), terdapat enam peringkat sexual grooming iaitu:

1. Mendapatkan sasaran dengan mencari mangsa yang fragile (rapuh) emosinya.

2. Mendapatkan kepercayaan dengan cara menunjukkan sifat atau reputasi yang baik kepada mangsa. Contoh sebagai orang yang baik, alim dan sering menghulurkan bantuan.

3. Mengisi keperluan mangsa. Pemangsa akan memenuhi keperluan mangsa sama ada dalam bentuk kebendaan atau keperluan emosi mangsa.

4. Mengasingkan mangsa dengan mengajar mangsa untuk berahsia setiap yang berlaku kepada diri mereka.

5. Perilaku seksual. Ketika ini, pemangsa mula menunjukkan sifat sebenar dengan melakukan gangguan seksual kepada mangsa.

6. Kekalkan penguasaan ke atas mangsa melalui ugutan untuk menakut-nakutkan mangsa.

Jangan biarkan perkara seperti ini berlarutan dalam budaya masyarakat kita. Kebanyakan kanak-kanak tidak tahu bahawa mereka sedang diantun. Jangan pernah memandang remeh kepada cerita-cerita anak-anak kita.

Ambillah kesempatan untuk menyelidik dan mencari kebenaran hatta melibatkan orang yang dipercayai dan dihormati sekalipun. Jadilah orang tua yang prihatin.

Amat penting untuk anak-anak tahu bahawa anda sentiasa ada untuk mendengar dan menyokong mereka. Ciptalah ruang selamat untuk mereka bercerita tanpa mereka takut untuk diadili.

Roselinee Mohammad Radzi
Setiausaha Wanita IKRAM Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perluas Pendekatan Rahmah, Tonjol Wasatiyyah – Presiden IKRAM

Bertemakan ‘Pendekatan Rahmah Memacu Malaysia MADANI,’ Buat julung kalinya Pertubuhan IKRAM Malaysia (IKRAM) di bawah Jabatan Advokasi Nasional menganjurkan Konvensyen Negara Rahmah 2023 (KMNR 2023).

Konvensyen ini bertujuan mengupas isu ekonomi, integrasi nasional, kesejahteraan sosial, pendidikan dan sosial, serta kepimpinan, tadbir urus dan reformasi institusi bersama pakar bidang dan pemegang taruh.

Selain itu, ia mengetengahkan model solusi yang praktikal berdasarkan pendekatan Rahmah berkaitan isu-isu kesenjangan yang kritikal dalam masyarakat untuk membangunkan Malaysia MADANI.

Konvensyen ini turut mengadakan lapan sesi plenari melalui empat persidangan selari, dan menampilkan 32 ahli panel pembentang untuk mengupas isu-isu tersebut dan menampilkan model solusi.

Pengarah KMNR 2023, Prof Dr Hanim Salleh berkat,a Malaysia MADANI adalah selari dengan visi IKRAM ‘Malaysia Menjadi Negara Rahmah’ iaitu dengan melihat pencapaian sesebuah negara berasaskan nilai sebagai acuan membangunkan negara bagi mencapai kemajuan dari segi pemikiran, kerohanian dan kebendaan.

“Konvensyen Malaysia Negara Rahmah dengan tema ‘Pendekatan Rahmah Memacu Malaysia MADANI’ dianjurkan sebagai wahana diskusi dan mengetengahkan model solusi dengan pendekatan rahmah dalam merealisasikan visi dan hasrat yang murni ini.”

Beliau yang juga Naib Presiden IKRAM berharap penganjuran konvensyen ini dapat mencapai objektifnya di samping berinteraksi, merapatkan kerjasama serta berkongsi pandangan bagi menjayakan pendekatan rahmah dalam memacu Malaysia MADANI.

Dalam perkembangan berkaitan, Presiden IKRAM, Hj Badlishah Sham Baharin berkata, pendekatan rahmah ini adalah milik semua kerana ia mencakupi segala bentuk kebaikan dan kebajikan yang diingini dan diperlukan oleh semua manusia, baik di peringkat individu, keluarga, masyarakat, negara mahupun antarabangsa.

“Rahmah bukanlah milik kerajaan semata-mata, bahkan ia adalah milik semua rakyat Malaysia yang berbilang bangsa dan agama untuk hidup harmoni dan makmur di bawah lembayung persaudaraan kemanusiaan, seterusnya dilebarkan santunannya ke segenap pelosok dunia.”

Menurutnya, pendekatan rahmah yang ditekankan oleh kerajaan wajar diperluaskan lagi pelaksanaannya melangkaui kebajikan, pendidikan dan kesihatan golongan rentan dalam memacu pembangunan Malaysia MADANI yang holistik, seimbang dan inklusif.

“Saya berharap konvensyen satu hari ini berjaya memberikan natijah yang positif untuk kita mengumpulkan data dan fakta serta kerangka gerak kerja untuk memacu tindakan bagi mengisi pembinaan negara masa kini dan masa hadapan,” ujar Badlishah Sham.

Dalam perkembangan berkaitan, beliau turut mengucapkan tahniah kepada Pasukan Agenda Nasional IKRAM yang menganjurkan KMNR 2023  bersama Kajian Dasar IKRAM (KADRI) dan Integrated Development and Advancement of Leadership (IDEAL) Berhad.

“Konvensyen Malaysia Negara Rahmah ini selari dengan agenda Malaysia MADANI yang mana ia mengupas isu ekonomi, integrasi nasional, kesejahteraan sosial, tadbir urus dan reformasi institusi bersama pakar bidang dan pemegang taruh.”

Justeru, sebagai sebuah badan pertubuhan bukan kerajaan (NGO) yang ingin melakukan perubahan positif kepada masyarakat dan negara, IKRAM berusaha untuk memainkan peranan penting dalam menjayakan Malaysia MADANI.

“IKRAM mempunyai aspirasi mencapai perubahan ke arah kebaikan untuk membina sebuah negara yang makmur untuk rakyat Malaysia menggunakan konsep rahmah dan ingin melihat terbinanya sebuah Negara Rahmah di Malaysia dengan agenda kebajikan dan pengislahan terus diberi keutamaan demi perubahan yang lebih baik untuk rakyat dan negara.”

Menurutnya, melalui konsep rahmah ini, ia dapat memperkenalkan imej Islam sebagai agama yang adil, sederhana dan santun terhadap semua manusia dan sekitarnya, selari dengan tujuan pengutusan Rasulullah SAW sebagai Rahmatan Lil Alamin, iaitu rahmah untuk seluruh alam.

“Oleh yang demikian, tugas umat Islam bukan sekadar untuk berkhidmat kepada sesama mereka sahaja, bahkan juga kepada seluruh umat manusia serta sekalian alam dan menjadi contoh rahmah dan kasih sayang, sama ada melalui hati, lisan ataupun perbuatan,” ujarnya.

“Konsep rahmah ini amat penting untuk dipraktikkan dalam segala aspek kehidupan, bahkan disebarkan bagi melahirkan individu, keluarga, kejiranan, masyarakat dan negara yang maju, makmur dan sejahtera.”

Dalam pada itu, Kerajaan Perpaduan telah menekankan pendekatan berkonsepkan ‘Rahmah’ dalam semua programnya yang mengutamakan kebajikan golongan miskin terutamanya miskin tegar.

“Melalui pendekatan ini, tumpuan lebih diberikan terhadap projek pendidikan, kesihatan dan kebajikan rakyat termasuk tebatan banjir, berbanding projek-projek besar atau mega.”

Tidak terkecuali, pendekatan rahmah dalam semua program Kerajaan Perpaduan amatlah bertepatan dengan objektifnya untuk memberikan kebaikan, kebajikan dan pertolongan terutamanya kepada golongan miskin dan yang memerlukan.

“Pendekatan ini telah dimulakan oleh Kementerian Perdagangan Dalam Negeri dan Kos Sara Hidup (KPDN) yang memperkenalkan inisiatif Payung Rahmah bagi mengurangkan beban kos sara hidup golongan berpendapatan rendah (B40) dan miskin tegar,” ujar Badlishah Sham.

Terdahulu, Malaysia MADANI mewakili enam rukun iaitu M (keMampanan), A (kesejAhteraan), D (Daya cipta), A (hormAT), N (keyakiNan) dan I (Ihsan) yang menjadi tonggak dalam memeta hala tuju Malaysia menuju sebuah negara bangsa progresif yakni yang maju, makmur dan sejahtera dari segi pemikiran, kerohanian dan kebendaan.

“Ini menunjukkan bahawa konsep Malaysia MADANI berserta Teras Strategik Utama menjadi acuan berasaskan nilai untuk membangunkan negara yang makmur dan sejahtera, dan ia dilihat selari dengan 12 ciri Negara Rahmah yang digagaskan IKRAM,” jelasnya lagi.

Ciri-ciri Negara Rahmah ini digarap berasaskan al-Quran dan Sunnah, bagi menyantuni lima perkara utama yang berasaskan Maqasid al-Syariah (matlamat syariah) iaitu memelihara agama, nyawa (kehidupan), akal, keturunan dan harta.

Justeru, IKRAM mengambil peranan untuk mengisi ruang sebagai rakan strategik pembinaan negara dengan Kerajaan Perpaduan pimpinan Perdana Menteri, Dato’ Seri Anwar Ibrahim dengan mengadakan libat urus dengan pelbagai kementerian dan agensi kerajaan.

Antaranya ialah Jabatan Perdana Menteri (Hal Ehwal Agama), Kementerian Perpaduan Negara, Kementerian Komunikasi Digital dan Kementerian Pendidikan. Pertemuan demi pertemuan dilakukan dalam rangka untuk menyokong, bekerjasama dan menyumbang dalam aktiviti serta projek yang bermanfaat untuk umat Islam dan masyarakat.

“Bagi melawan naratif ekstrem dan melampau dalam konteks agama dan perkauman, IKRAM bersama-sama WADAH, ABIM dan HALUAN telah menubuhkan Himpunan Gerakan Islam Malaysia (HGIM) bagi menonjolkan konsep wasatiyyah yang adil, seimbang dan cemerlang, juga akan bekerjasama dengan kerajaan dalam usaha ini.”

Sebagaimana wasatiyyah dalam Islam merupakan pendekatan sederhana kepada pemahaman Islam berasaskan iman, ilmu dan takwa, menghasilkan umat adil dan terbaik (ummatan wasatan) yang menekankan keseimbangan, keadilan dan kecemerlangan, serta menolak segala bentuk kecurigaan, ekstremisme dan radikalisme yang merosakkan keharmonian masyarakat.

Beliau berkata demikian dalam ucaptama seterusnya merasmikan Konvensyen Negara Rahmah 2023 (KMNR 23) di IDCC Shah Alam, di hadapan lebih 500 orang jemputan terdiri daripada penaja, jemputan media, panel pembentang, peserta dan petugas yang mengambil bahagian dan menjayakan Konvensyen ini.

Para jemputan dan pembentang terdiri daripada kementerian, jabatan serta agensi kerajaan, institusi pengajian tinggi, badan swasta serta badan bukan kerajaan (NGO).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Strok: Gejala dan Tip Jagaan Pesakit di Rumah

Sering kali kita dapati terdapat sedikit kekeliruan di antara serangan jantung dan serangan strok. Ini mungkin disebabkan kedua-dua situasi boleh menyebabkan seseorang hilang paras kesedaran.

Untuk maklumat yang lebih tepat, strok merupakan sejenis masalah saraf di mana seseorang mengalami hilang paras kesedaran secara tiba-tiba dalam tempoh 24 jam atau lebih, dan boleh menyebabkan kematian.

Menurut laporan statistik Jabatan Perangkaan Malaysia pada tahun 2017, kejadian serangan strok merupakan pembunuh ketiga tertinggi di Malaysia dengan peratusan sebanyak 7.1 peratus (Clinical Practice Guidelines, Management of Ischaemic Stroke, 2020).

Secara umum, strok dikelaskan kepada tiga kategori:

1. Transient Ischemic Attack (berlaku dalam tempoh 24 jam)

2. Strok ischemia (penyumbatan plak kolesterol atau darah)

Individu dengan tekanan darah tinggi, kencing manis, dyslipidemia (kolesterol dan lemak tinggi), obesiti serta merokok mempunyai risiko tinggi untuk mendapat strok.

Berikut ialah akronim bagi mengingati gejala strok:

B – Balance: Hilang keseimbangan badan

F – Face: Lemah separuh saraf muak

A – Arm: Lengan atau kaki menjadi lemah

T – Time: Segera hubungi 999

Jika anda berhadapan dengan individu yang mengalami gejala strok seperti di atas, segera bawa ke Jabatan Kecemasan kerana tindakan pantas (2-3 jam selepas serangan) boleh menyelamatkan organ otak dan individu tersebut.

Prioriti jagaan bergantung kepada darjah keterukan gejala yang dialami oleh pesakit strok tersebut.

Ada pesakit yang memerlukan pemantauan berterusan daripada ahli keluarga atau penjaga (caregiver) disebabkan pergerakan yang terhad. Manakala, sesetengah pesakit boleh berdikari dengan bantuan minima oleh penjaga.

Bagi pesakit yang tidak mampu bergerak (confine to bed), tindakan yang boleh dilakukan oleh penjaga adalah seperti berikut:

1. Pastikan baringan ditukar ke posisi berbeza setiap dua jam sekali untuk melancarkan pengaliran darah

2. Gunakan tilam berudara (ripple mattress) untuk mengurangkan kejadian kudis tekanan

3. Jaga kebersihan tiub pemakanan dengan bilasan yang mencukupi setiap kali selepas pemberian susu untuk mengelakkan jangkitan kuman di paru-paru

4. Lakukan mandi lap sekurnag-kurangnya sekali sehari ke atas pesakit untuk memastikan kebersihan terjamin

5. Tukar pakaian pesakit setiap kali mandi

6. Pastikan cuci bersih kawasan perineum (kemaluan) pesakit setiap kali eliminasi (buang air besar atau kecil)

7. Lakukan senaman sendi (range of motion exercise) sekurang-kurangnya 3 kali sehari dengan 10-15 kali ulangan setiap set

Untuk pesakit yang mampu membantu, tindakan yang boleh dilakukan oleh penjaga adalah seperti berikut:

1. Galakkan pesakit menggunakan anggota yang tidak mengalami kelemahan / kelumpuhan untuk menampung anggota yang lemah / lumpuh ketika menyuap makanan, memakai pakaian dan menguruskan aktiviti hidup harian

2. Jika pesakit mengalami gangguan emosi (jika strok melibatkan kawasan kognitif di otak), pastikan masa pesakit diisi dengan aktiviti yang berfaedah seperti melakukan hobi yang pesakit gemari atau bermain dengan haiwan peliharaaan

3. Motivasikan pesakit untuk melakukan senaman ringan secara rutin untuk mengembalikan fungsi tubuh ke tahap optimum.

4. Amalkan pemakanan yang sihat dan seimbang seperti mengawal pengambilan garam, gula dan lemak. Banyakkan pengambilan serat dari sumber buah-buahan dan sayur-sayuran.

5. Pastikan pesakit mengambil semua ubatan yang diperskripsi oleh doktor

6. Bantu dan temani pesakit untuk hadir janji temu dan rehabilitasi

Penyakit strok melibatkan kesan pada saraf di kawasan otak dan ia boleh jadi mengalami gangguan fizikal kekal atau sementara. Amat penting dalam tempoh enam bulan pertama untuk melalui fasa rehabilitasi bagi pesakit dengan strok.

Ia dapat menyelamatkan kawasan penumbra (kawasan jaringan saraf yang boleh dibaik pulih) bagi mengekalkan fungsi fizikal tubuh seterusnya meningkatkan kualiti hidup harian pesakit.

Pada masa yang sama, ahli keluarga dan penjaga perlu bergilir-gilir dalam memberi jaga rawatan kepada pesakit strok agar tidak rasa terbeban (burnout).

Pastikan anda mempunyai masa untuk diri anda juga (me time). Tidak salah jika anda keluar sebentar untuk menikmati secawan kopi dan bergilir dengan ahli keluarga atau perawat lain!

Asst Prof Dr Siti Noorkhairina Sowtali
Department of Professional Nursing Studies, Kulliyyah of Nursing
International Islamic University Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Menghidupkan ruh Rahmatan Lil Alamin dalam masyarakat

Karnival ini dianjurkan IKRAM Kawasan Kajang dengan kerjasama Pejabat Daerah dan Tanah Hulu Langat, Pejabat Agama Islam Daerah Hulu Langat, Masjid Jamek Pekan Kajang, Pejabat Kesihatan Daerah Hulu Langat, Jabatan Kerja Raya (JKR) Hulu Langat, Polis Daerah Kajang dan Majlis Perbandaran Kajang (MPKj).

Karnival yang dirasmikan Orang Besar Daerah Hulu Langat, YDH Dato Orang Kaya To’ Engku Maha Bijaya Hulu Langat Abdul Jalil bin Dato Abdul Rani diserikan lagi dengan forum yang bertajuk “Bagaimana Membumikan Rahmatan Lil Alamin dalam kehidupan” oleh dua orang panelis terkenal, Datuk Dr Mohd Daud Bakar dan Dai Azam al-Kankari.

“Masyarakat kita pada hari ini hilang qudwah Rasulullah SAW, sepatutnya Rasulullah SAW menjadi role model dalam semua bidang,” kata Dr Mohd Daud.

Jelasnya, Mesej Rahmatan Lil Alamin yang dibawa oleh Rasulullah SAW untuk melestarikan kehidupan semua, bukan mesej mainan.

“Dan Allah campakkan perasaan rahmah kepada kita untuk kita sebarkan bukan sahaja kepada orang bukan islam, bahkan kepada binatang, alam sekitar dan sebagainya,” ujarnya.

Dr Mohd Daud, Dai Azam dan Dr Sharifah Hayaati

Sementara itu, Dai Azam menegaskan bahawa kita perlu menjadikan Rasulullah SAW sebagai role model dan perlu didik anak dan keluarga kita mencintai Rasulullah SAW dan mencontohi sifat rahmah Rasulullah SAW.

“Rahmah kepada semua harus disebarkan dalam masyarakat. Rahmah juga bukan bermaksud bersifat lemah, tetapi kita tegas dengan prinsip dan tidak keras,” tambahnya.

Selain itu juga, pada sebelah petang, hadirin dan pengunjung disajikan lagi dengan Ceramah Santai yang menarik dan menyentuh hati hadirin oleh Prof Madya Dr Sharifah Hayaati Syed Ismail yang mengupas tentang “Rasulullah SAW sebagai agen Penyebar Rahmah”.

Selain forum dan ceramah, karnival yang julung kali diadakan ini disajikan dengan pelbagai acara menarik antaranya Pertandingan Mewarna, Bercerita, Azan, Tilawah, Fesyen Muslimah dan Menghias Cup Cake. Peserta kanak-kanak juga disajikan dengan tayangan filem “Muhammad The Last Prophet” pada sebelah petang.

Di samping itu, karnival ini turut dimeriahkan juga dengan cabutan bertuah serta pameran oleh beberapa agensi antaranya MyCARE, IKRAM MUSLEH, Unit Dana IKRAM Kajang, Yayasan Warisan Anak Selangor (YAWAS), Malaysian Against Pornography (MAP) dan pelbagai jualan.

Semoga ruh Rahmatan Lil Alamin dapat dipraktikkan dalam kehidupan masyarakat dan masyarakat diharapkan dapat menjiwai erti rahmah kepada sekalian alam.


Demokrasi, Cengkaman Junta dan Masa Depan Myanmar

Myanmar berkemungkinan mengadakan Pilihan Raya Umum (PRU) pada 2025, menurut seorang pegawai kanan dari Parti Solidariti dan Pembangunan Kesatuan yang menjadi jurucakap bagi pihak tentera.

Akhbar Global New Myanmar yang disokong kerajaan melaporkan, PRU hanya boleh dilakukan selepas bancian kebangsaan pada 2024. Sehubungan itu, Ketua Junta, Min Aung Hlaing menggesa bancian kebangsaan perlu dilakukan segera.

Beliau mengatakan bahawa bancian kebangsaan penting untuk memastikan senarai pengundi di negara itu ‘tepat’ dan pemilihan baharu hanya boleh diadakan apabila negara berada dalam keadaan stabil.

Dalam pada itu, Amerika Syarikat (AS) berkata, sebarang pilihan raya di bawah junta adalah sandiwara palsu. Segelintir penganalisis menyifatkan pilihan raya ini hanya adalah persembahan semata-mata bagi tujuan meneruskan pegangan kuasa oleh junta.

Beberapa kali keputusan PRU negara tersebut yang telah memenangkan pihak pembangkang, namun tidak direstui oleh pihak tentera Myanmar hingga membawa kepada rampasan kuasa tentera yang tidak asing di negara ASEAN itu.

Myanmar (dahulu dikenali sebagai Burma) memperoleh kemerdekaan daripada Britain pada tahun 1948 sebagai negara demokrasi berparlimen, namun dilanda ketidakstabilan politik apabila perang saudara berlarutan.

Pertempuran antara kerajaan pusat yang didominasi majoriti Bamar dan pertubuhan bersenjata etnik (EAO) di tujuh negara etnik tidak pernah berhenti sepenuhnya sejak negara itu mencapai kemerdekaan.

Sekitar tahun 1958 hingga 1960, pihak tentera membentuk kerajaan sementara atas perintah perdana menteri negara ketika itu.

U Nu yang dipilih secara demokratik bagi menyelesaikan pertikaian politik. Tentera secara sukarela melakukan usaha memulihkan kerajaan awam setelah mengadakan PRU pada tahun 1960.

Bagaimanapun, pada tahun 1962 tentera merampas kuasa kerajaan di bawah pimpinan Ne Win dan Myanmar berada di bawah pemerintahan tentera selama 26 tahun.

Kemenangan besar oleh Aung San Suu Kyi dan parti Liga Kebangsaan untuk Demokrasi (NLD) pimpinan beliau dalam PRU 1990 juga dinafikan oleh tentera, yang memegang kuasa selama 25 tahun lagi sehingga NLD menang sekali lagi dalam pilihan raya umum 2015.

Walau bagaimanapun, tentera masih mengekalkan kuasa besar, termasuk hak untuk melantik seperempat anggota Parlimen.

Rampasan kuasa pada tahun 2021 berlaku setelah PRU pada 8 November 2020. NLD memenangi 396 dari 476 kerusi di parlimen iaitu kemenangan yang lebih besar berbanding pada pilihan raya 2015.

Parti proksi tentera, Parti Perpaduan dan Pembangunan Kesatuan hanya memenangi 33 kerusi. Tentera membantah keputusannya dengan mendakwa bahawa pengundian itu palsu sebagai alasan mewajarkan tindakan rampasan kuasa.

Myanmar terus bergolak dan ekonominya lumpuh sejak rampasan kuasa pada 1 Februari 2021 yang menyaksikan pemimpin dipilih rakyat Aung San Suu Kyi digulingkan dan ditahan tentera Myanmar.

Ia sekali gus menamatkan demokrasi di negara itu dan mencetuskan bantahan di seluruh negara selain masyarakat antarabangsa.

Lanjutan daripada itu, darurat diisytiharkan dan berlangsung selama dua tahun. Berdasarkan perlembagaan 2008, darurat hanya boleh dilanjutkan sebanyak dua kali.

Ini bermakna tempoh darurat sepatutnya berakhir pada 31 Januari 2023 dan pilihan raya umum negara mesti diadakan dalam tempoh enam bulan selepas itu iaitu menjelang 1 Ogos 2023.

Pada Februari lalu, pihak tentera Myanmar mengumumkan tentang lanjutan enam bulan darurat yang membawa kepada penangguhan pilihan raya yang sepatutnya dijadualkan pada Ogos ini. Nampaknya PRU negara itu dilengahkan sekali lagi.

Penentangan terhadap pemerintahan junta Myanmar semakin memuncak dan berkemungkinan PRU akan mencetuskan lebih banyak pertumpahan darah.

Pilihan raya sentiasa menjadi perkara yang sangat kontroversi dan menambah ketidakstabilan di negara itu.

Ketika berlaku penentangan untuk menolak pilihan raya, tersebar spekulasi berlaku serangan pusat mengundi dan pelbagai usaha dilakukan untuk menghalang orang ramai daripada turun mengundi.

Sejak melakukan rampasan kuasa pada 1 Februari 2021, tentera Myanmar telah bertindak melakukan kekejaman di seluruh negara terhadap berjuta-juta orang yang menentang pemerintahannya.

Pasukan keselamatan junta telah melakukan pembunuhan besar-besaran, penangkapan sewenang-wenangnya, penyeksaan, keganasan seksual dan penderaan lain yang menyamai jenayah terhadap kemanusiaan. Kebebasan bersuara dan berhimpun akan menghadapi tindak balas yang buruk.

Pejabat Pesuruhjaya Tinggi Hak Asasi Manusia (OHCHR) melaporkan bahawa operasi ketenteraan memusnahkan sehingga 30,000 infrastruktur awam, termasuk sekolah di Magway dan Wilayah Sagaing, serta di Kachin, Shan, Karen, dan Karenni States.

OHCHR berkata, sejak rampasan kuasa, sekurang-kurangnya 382 kanak-kanak telah dibunuh.

Terdapat 266 kematian lain yang dilaporkan berikutan serbuan dan penangkapan di kampung dan 111 lagi dilaporkan kes di mana mangsa dibakar hidup-hidup atau berlaku pembunuhan di luar undang-undang, dalam percubaan nyata untuk memusnahkan bukti jenayah.

Konflik di Myanmar telah menyebabkan hampir sejuta orang kehilangan tempat tinggal sejak rampasan kuasa dengan beratus-ratus ribu orang menjadi pelarian di negara jiran.

Junta turut menyekat bantuan kemanusiaan yang sangat diperlukan oleh berjuta-juta penduduk yang kehilangan tempat tinggal.  Tindakan junta menghalang bantuan kemanusiaan melanggar undang-undang kemanusiaan antarabangsa.

Pasukan keselamatan mengenakan sekatan perjalanan baharu ke atas pekerja kemanusiaan, menyekat jalan masuk dan konvoi bantuan, memusnahkan bekalan yang bukan untuk tentera, menyerang pekerja bantuan dan menutup perkhidmatan telekomunikasi.

Tentera bukan sahaja telah menyerang kemudahan kesihatan dan pekerja perubatan, tetapi merampas penghantaran makanan dan bekalan perubatan dalam perjalanan ke tapak perpindahan serta menangkap orang yang disyaki menyokong usaha bantuan.

Rantaian bekalan yang terganggu, peningkatan harga, kekurangan bekalan barangan dan kehilangan akses kepada mata pencarian pertanian telah menambah lagi krisis kekurangan makanan di seluruh negara.

Myanmar telah menghadapi ketidaktentuan yang melampau sejak rampasan kuasa. Menurut Pertubuhan Bangsa-Bangsa Bersatu (PBB), dianggarkan 11 juta orang menghadapi masalah kekurangan makanan yang teruk.

Junta telah memperkenalkan peraturan baharu yang memerlukan penerima bantuan mengemukakan kad pengenalan sebagai syarat menerima bantuan tunai.

Myanmar terus-menerus diselubungi konflik bersenjata, pemberontakan, huru-hara dan anarki yang semakin teruk.

Walaupun seruan berulang kali dilakukan oleh ASEAN, PBB serta negara-negara lain bagi menghentikan keganasan, melindungi hak asasi manusia dan menghormati proses demokrasi, pihak junta Myanmar tidak menunjukkan tanda untuk melakukan konsesi politik atau rundingan.

Kemelut di Myanmar seperti belum nampak lagi penghujungnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sedekad HCF Sebar Keindahan Islam

PUTRAJAYA – Majlis Sambutan Sedekad Hidayah Centre Foundation (HCF) telah berlangsung meriah pada Sabtu lalu di Everly Hotel, di sini.

Majlis ini bertujuan mengeratkan ukhuwah dan menghargai para penyumbang, mualaf dan keluarga, sukarelawan, agensi kerajaan, rakan media serta rakan-rakan NGO untuk sama-sama meraikan ulang tahun HCF ke-10.

Sambutan yang bertemakan “Sedekad Terus Berkhidmat” ini dirasmikan oleh Menteri di Jabatan Perdana Menteri (Hal Ehwal Agama), Senator Datuk Hj Idris Ahmad.

“Kepentingan menjaga keharmonian antara kaum dan agama sangat dititikberatkan oleh Islam,” kata beliau ketika ucapan perasmian sambutan tersebut.

Jelas beliau, hal ini dapat dilihat dalam ucapan pertama Nabi SAW ketika baginda dan para sahabat tiba di Madinah, antaranya adalah menyentuh tentang pentingnya menjaga hubungan baik dalam kemajmukan masyarakat dan saling menghormati antara satu sama lain.

“Islam merupakan agama yang menerang, mengajak kepada perdamaian, berpegang kepada hujah dan fakta, bukan emosi dan prasangka,” kata Idris lagi.

Tambah beliau, pendekatan Qurani ini ternyata menjadi tonggak kejayaan pembentukan negara Madinah yang diangkat menjadi model hingga kini.

“Dalam masa yang sama, kita mengharapkan dari kalangan kita semua berperanan untuk membetulkan salah faham yang berlaku terhadap Islam dan membantu golongan mualaf dan saudara baru untuk memahami asas-asas agama.”

Senator Datuk Hj Idris Ahmad ketika ucapan perasmian (Foto: FB Idris Ahmad)

Beliau menekankan sangat perlunya memupuk hubungan yang baik sesama masyarakat yang berbilang kaum dan menguruskan salah tanggapan terhadap Islam agar Islamofobia dapat dihindari.

“Hubungan berlainan bangsa dan agama juga dapat diperkukuhkan, ini selari dengan suasana Malaysia yang mempunyai pelbagai bangsa dan agama yang hidup saling harmoni dan memahami.”

Idris turut merakamkan ucapan penghargaan dan tahniah kepada Hidayah Centre Foundation (HCF) atas sambutan dan pencapaian sedekadnya.

“Teruskan usaha kita untuk menyantuni golongan saudara baru, membangunkan komuniti mualaf serta menyampaikan mesej yang benar dan tepat tentang Islam kepada seluruh masyarakat di Malaysia dan seluruh dunia.”

Sementara itu, Pengerusi HCF, Ir Dr Muhamad Fuad Yeoh Abdullah dalam ucapan aluannya berkata, umur sedekad telah memberi peluang kepada HCF untuk membesar dan berkembang menjadi sebuah institusi yang dapat memainkan peranan serta memberi sumbangan kepada pembangunan ummah di Malaysia.

“Usaha telah dilaksanakan dalam menyampaikan risalah Islam kepada segenap lapisan masyarakat majmuk di Malaysia secara lestari dan harmoni, memberi sokongan dan bimbingan dalam memperkasakan saudara baru, serta membetulkan salah faham terhadap Islam yang suci,” jelasnya.

Menurut Fuad Yeoh di hadapan kira-kira 1,000 orang hadirin, HCF sangat peka bahawa kejadian manusia adalah untuk saling berkenalan sebagaimana firman Allah SWT dalam Surah al-Hujurat ayat 13.

Datuk Idris (tengah) bersama Pengerusi HCF, Ir Dr Muhamad Fuad Yeoh (kanan) dan Ketua Pegawai Eksekutif HCF, Hj Muhammad Fakharuddin (kiri)

“Ayat ini menjadi panduan betapa peribadi dan akhlak baik adalah penting dalam kehidupan masyarakat majmuk yang pelbagai kaum, bangsa, kebudayaan dan agama,” ujar beliau.

Tegas beliau, manusia tidak dijadikan Allah untuk merancakkan diskriminasi, rasisme dan prejudis, malah semua itu bukan daripada Islam.

Tambahnya, HCF adalah NGO ummah dan untuk ummah yang mengalu-alukan penyertaan semua untuk beramal bersamanya.

“Terima kasih kepada semua penyumbang kepada Hidayah Centre Foundation. Segala sumbangan berupa wang ringgit, idea, nasihat dan juga doa, amat kami hargai.”

Sambil menikmati jamuan makan malam, hadirin majlis Sambutan Sedekad Hidayah Centre Foundation diserikan lagi dengan persembahan nyanyian Faizal Tahir, cabutan bertuah dan Anugerah Tokoh HCF.

Para penerima Anugerah Tokoh HCF bergambar bersama di pentas

Seramai 10 orang tokoh dipilih untuk menerima anugerah tersebut, yang diumumkan oleh Ketua Pegawai Eksekutif, Hj Muhammad Fakharuddin Abdul Kudos.

1. Anugerah Saidina Abu Bakar (Anugerah Utama): Hj Muhammad Nicholas Sylvester

2. Anugerah Saidina Ali (Mualaf Lelaki Muda): Muhammad Zaqwan Asran Abdullah

3. Anugerah Saidatina Aishah (Mualaf Wanita Muda): Aliza Kim

4. Anugerah Ibnu Abbas (Pendakwah Muda): Syafiq Apandi

5. Anugerah Saidina Umar (Selebriti): Anas Tahir

6. Anugerah Najasyi (Bukan Islam): Dr Soo Wincci

7. Anugerah Abdullah Mas’ud (Akademik): Dr Mohammad Nizam Abdul Kadir

8. Anugerah Yasir & Sumayyah (Pasangan Dakwah): Hj Muhamad Nazeli Jaafar & Hjh Umi Kalthom Hassan

9. Anugerah Mus’ab Umair (Dai Contoh): Hj Abdul Rahman Kassim

10. Anugerah Abdul Rahman Auf (Usahawan Mualaf): Datuk Mohd Chan Abdullah

Majlis turut menyampaikan cenderamata penghargaan ‘Sanjungan Budi’ kepada ahli keluarga kepada empat tokoh dan aktivis HCF yang telah meninggal dunia, yang telah menyumbang bakti kepada yayasan tersebut.

Mereka ialah Ahli Lembaga HCF, Dato’ Mohamad Alayuddin Che Hasan (2018) dan Dato’ Ir Dr Azhari Md Salleh (2021), mantan Pengurus Dana HCF, Dr Mohd Tahir Abdul Rahman (2022) dan mantan Pengarah Jalinan Strategik HCF, Hj Zun Arif Abd Rahman (2022).

Turut hadir dalam majlis tersebut, Presiden Pertubuhan IKRAM Malaysia (IKRAM), Hj Badlishah Sham Baharin, Ketua Wanita IKRAM, Ustazah Sallawahiu Mohd Salleh dan Ahli-ahli Jawatankuasa Pusat.

Badlishah mengucapkan setinggi-tinggi tahniah kepada Hidayah Centre Foundation yang meraikan sedekad sejak penubuhannya dan banyak kejayaan yang telah dicapai.

“Saya amat berbangga dengan pencapaian tersebut. Semoga Allah SWT akan membantu melonjakkan lagi HCF ke mercu tanda yang lebih tinggi lagi,” kata beliau.

Harapan beliau pada masa hadapan ialah agar HCF dapat memupuk semangat perpaduan dalam kalangan rakyat Malaysia, bersama-sama membina Malaysia yang aman dan makmur.

Para urus setia dan sukarelawan Sambutan Sedekad HCF

Setelah sedekad berkhidmat, Hidayah Centre Foundation terus memacu usahanya untuk memberi penerangan tentang keindahan Islam, membetulkan salah faham terhadap Islam dan memberi pelbagai bentuk bimbingan dan sokongan kepada mualaf di Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Israk Mikraj: Di mana logiknya?

Ketika manusia sedang khayal dalam logik dan falsafah, bersamaan dengan itu ada bahaya yang mengintai kita semua dari jauh, iaitu kesesatan dalam berfikir.

Kita sering menyaksikan betapa ramai penuntut ilmu di menara gading telah disesatkan oleh penyimpangan pemikiran sekarang ini.

Seorang ahli psikiatri, Aaron T. Beck pernah menyebutkan bahawa, “Jika kita memikirkan sesuatu perkara dengan cukup kerap sekalipun ia tidak benar, nescaya kita akan percaya ia adalah benar dan perasaan kita akan sejajar dengan apa yang kita fikirkan pada akhirnya.”

Dalam kebanyakan kes, ramai yang tergelincir daripada kebenaran kerana terpikat dengan kebijaksanaan yang telah dibangunkan oleh rasionalisme yang akhirnya jatuh kepada falasi logik.

Rasionalisme merupakan salah satu daripada pemikiran teologi moden yang mengatakan bahawa akal memiliki kekuatan mandiri untuk mengetahui serta menggunakan prinsip-prinsip sesuatu kebenaran.

Dalam lembaran sirah peradaban Islam, Imam al-Ghazali menyebutkan terdapat beberapa sekolah aliran pemikiran yang sangat dominan dalam usaha mengislah umat, antaranya ialah Madrasah al-Ra’yi (rasional) dan Madrasah al-Atsar (tradisional).

Intelektual Muslim seperti Muhammad ‘Abduh juga berpandangan bahawa Islam dibangunkan pada rasionalisme. Namun, rasionalisme yang dimaksudkan beliau adalah menolak taksub (taklid) dan menerima penafsiran (takwil) berdasarkan akal dalam menerima terjemahan literal mengenai sumber dan hukum agama.

Dengan menggunakan kekuatan akal, kaum Muslimin seluruhnya diharapkan dapat membezakan perkara yang hak dan batil. Sungguhpun demikian, Muhammad ‘Abduh sangat berhati-hati terhadap penafsiran yang tidak rasional terhadap agama.

Berbeza halnya pada hari ini, dek kerana kebodohan ramai yang telah dikelabui termasuklah juga dalam kisah ghaib seperti peristiwa Israk Mikraj, mereka berpendapat ia merupakan suatu fantasi.

Berbeza dengan tauhid yang berdasarkan kepada kebenaran dan kebebasan, logik akal pula adalah berdasarkan kepada kepalsuan dan keterikatan.

Logik akal dan adat berpendapat peristiwa Israk Mikraj tidak logik menurut akal fikiran, adapun tauhid menyebut bahawa ia tidak logik untuk Allah mustahil untuk melakukannya.

Tambahan pula, peristiwa ini memang tidak logik jika difikirkan oleh akal fikiran manusia yang lemah, namun ia benar-benar pernah berlaku ke atas nabi Muhammad SAW, malah tidak mustahil jika dinilai dengan iman manusia.

Hal ini kerana, ada ketikanya akal manusia sama sekali tidak mampu untuk menanggapi sesuatu perkara di luar kemampuannya.

Marilah bersama-sama kita mengambil teladan daripada apa yang telah dilakukan oleh Abu Bakar RA setelah menerima khabar peristiwa ini tanpa ragu-ragu lantaran keimanan yang tinggi terhadap Allah SWT.

Seperkara lagi, dalam tradisi Islam, mukjizat ialah perkara yang berlaku di luar logik akal dan adat manusia, namun ia ialah perkara yang logik dalam ruang lingkup ketuhanan.

Mukjizat ialah perkara luar biasa yang berlaku kepada para nabi dan rasul. Maka, keberadaan dalam logik akal semata-mata ialah fantasi dan kesempitan, manakala berada dalam tauhid adalah realiti dan keluasan.

Dalam hal ini, penjelasan ke atas peristiwa Israk Mikraj jarang menggunakan pembuktian langsung; berpegang pada argumentum ad judicium. Ia lebih berkehendak kepada penerangan menggunakan dalil-dalil agama; berpegang pada argumentum ad verecundiam.

Argumentum ad judicium merupakan hujahan yang paling kuat, tidak terbantah dan selayaknya diangkat sebagai kebenaran. Ini termasuklah kitab-kitab suci terdahulu dan juga kitab al-Quran. Maha Besar Allah SWT dengan segala firman-Nya sungguh tiada cacat cela sedikit pun.

Namun ayat al-Quran itu banyak, ada yang kita fahami maknanya dan ada pula yang memerlukan pentafsiran yang lebih lanjut.

Bagaimana hal seperti ini kita hendak klasifikasikan sebagai ad judicium, sedangkan ia tidak dijelaskan? Oleh kerana itu, ayat al-Quran itu ada yang termasuk ad judicium, ada pula yang termasuk ad verecundiam.

Sebagai seorang Muslim, kita seharusnya meyakini bahawa hal spiritual dan rasional dapat berjalan seiringan.

Apabila berlaku pertembungan antara wahyu dan fakta ilmiah, kita wajiblah memilih dalil yang bersumberkan dari al-Quran, hadis, ijmak dan qias kerana itulah kebenarannya. Dengan demikian, kita seharusnya menilai dan mengubah keyakinan kita sesuai dengan kebenaran yang telah ditemukan.

Logik dan pembuktian ilmiah tidak seharusnya dituhankan kerana hakikatnya itu ialah pemberian daripada Sang Pencipta yang telah memberikan ruang kepada manusia untuk menggunakan akalnya yang mempunyai keterbatasan.

Oleh itu, logik bukanlah parameter kebenaran yang mutlak sebagaimana pendapat para kelompok ateis dan agnostik.

Sedangkan fakta pun boleh dimanipulasi. Hal inilah yang sering berlaku kepada pengagum rasionalisme sehingga meninggalkan konteks wahyu, sambil berdiri bongkak mendongakkan kepala lalu berteriak “Kami rasional” dengan memuntahkan kebenaran, padahal mereka sedang lari daripada kebenaran yang hakiki.

Umat Islam wajib mempercayai serta mengimani perjalanan spiritual agung Rasulullah SAW pada malam hari dari Masjid al-Haram ke Masjid al-Aqsa, kemudian naik ke langit sehingga ke Sidratul Muntaha, lalu kembali semula ke tanah suci Mekah pada malam yang sama.

Oleh yang demikian, ayuhlah kita duduk sebentar dan berfikir sejenak. Kita sering mengatakan wahyu Ilahi sebagai sumber kebenaran yang terbaik, namun adakah kita memahami apakah sebenarnya kandungan yang benar-benar ingin disampaikan?

Selamat memperingati peristiwa Israk Mikraj dan semoga kita semua tergolong dalam golongan yang bertakwa, diberikan kekuatan untuk konsisten menghabiskan bulan Rejab dan bulan-bulan berikutnya dengan beribadah kepada-Nya.

Mohamad Azim Sholehin Abdul Shukor
Graduan Perubatan MBBS USIM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


HCF iktiraf sumbangan sukarelawan Rakan Hidayah

Seramai 468 orang peserta dari seluruh negara termasuk Sabah dan Sarawak telah mengikuti konvensyen secara norma baharu menerusi aplikasi Zoom dan secara langsung di laman Facebook HCF.

“Antara program yang menjadi tumpuan ketika konvensyen ialah forum bertajuk Sukarelawan: Minat Atau Tanggungjawab?” ujar sekretariat yang terlibat.

Forum yang menampilkan barisan panelis yang terdiri daripada Ketua Pegawai Eksekutif HCF Tuan Haji Nicholas Sylvester, aktivis sosial Kuan Chee Heng (Uncle Kentang) dan Ahli Lembaga Pemegang Amanah MyCARE Dr Fauziah Hassan, juga Ebby Lee yang bertindak selaku moderator.

“Forum yang diadakan mendapat maklum balas yang begitu baik daripada semua peserta selepas mendengar perkongsian pengalaman para panelis yang turun ke lapangan kesukarelawanan.”

Dalam konvensyen itu, HCF telah mengiktiraf usaha-usaha aktivis mahupun pasukan Rakan Hidayah (RH) yang cemerlang di seluruh Malaysia melalui Anugerah Rakan Hidayah 2020.

Dalam kategori Anugerah RH Mithali, Muhammad Asyraf Tan Abdullah menerima anugerah itu bagi Wilayah Utara, Faz Haribah Che Omar (Wilayah Tengah), Hj Che Azimi Che Soh (Wilayah Timur), Dr Adam Wong Yoon Khang (Wilayah Selatan) dan Nasyitah Abdullah (Borneo).

Bagi kategori Pendakwah Harapan, Muhammad Amran Abdul Rahman menerima anugerah itu bagi Wilayah Utara, Zarinna Abu Zarin (Wilayah Tengah), Nur Hidayah Abdullah (Wilayah Timur), Irene Diamson (Wilayah Selatan) dan Mustaghfirin Fathullah Basri (Borneo).

Selain itu, RH Shah Alam telah dinobatkan sebagai RH Kawasan Terbaik Keseluruhan sementara RH Kajang sebagai RH Kawasan Terbaik Santunan Mualaf, RH Bandar Tun Razak sebagai RH Kawasan Terbaik Outreach dan RH Bintulu dinobat sebagai RH Kawasan Harapan.

“Walaupun seluruh dunia kini diuji ancaman wabak Covid 19, ia sama sekali tidak menghalang para sukarelawan Rakan Hidayah untuk terus bergerak aktif dalam pelbagai usaha untuk menyampaikan Islam dan menyantuni mualaf.”

Semoga anugerah yang diberikan dapat memotivasikan sukarelawan Rakan Hidayah dan juga merancakkan lagi usaha menyampaikan Islam dan santunan mualaf di seluruh Malaysia.

Bagi mereka yang ingin menyaksikan konvensyen RHC 2020, boleh menonton di pautan berikut: https://fb.watch/2AcnmVfrSV/.


NGO Thailand lawat IKRAM

Delegasi mereka disambut Presiden IKRAM, Dr Hj Mohd Parid Sheikh Ahmad, Naib Presiden, Datin Paduka Hjh Che Asmah Ibrahim, Setiausaha Agung, Hj Mahdzir Md Isa, Bendahari, Ketua Wanita, Penolong Setiausaha Agung dan beberapa orang Jawatankuasa Pusat (JKP) IKRAM. Beberapa AJK Wanita IKRAM Pusat turut meraikan rombongan wanita NGO Thailand itu.

Turut bertujuan untuk mengukuhkan integrasi umat Islam antara dua negara, rombongan trip pendidikan Yayasan Assalam Satun yang berjumlah 23 orang (16 lelaki dan 7 wanita) itu diketuai oleh Presidennya, Saudara Umar Akem.

Dalam lawatan itu, Dr Parid menyampaikan ucapan alu-aluan sementara Hj Mahdzir membentangkan pengenalan, hala tuju dan operasi gerak kerja IKRAM.

Lawatan setengah hari itu turut diserikan dengan dialog dan pertukaran pandngan serta pengalaman antara para pemimpin IKRAM dan yayasan tersebut, yang diakhiri dengan jamuan tengah hari.

Semoga lawatan yang penuh mahabbah ini mencapai objektifnya dan membuahkan pelajaran baru untuk perjalanan dakwah masa depan, bukan sahaja kepada Yayasan Assalam Satun tetapi juga kepada IKRAM, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Didik banduan cintakan Rasul

Program Muallaf & Maulid 2016M/1438H anjuran Bahagian Pemulihan dan Rawatan, Penjara Wanita Kajang dengan kerjasama IKRAM, i-Bantu dan Pusat Sokongan Keluarga dan Wanita (PAKSI IKRAM) ini telah dijayakan pada Khamis, 1 Disember yang lalu di surau penjara.

Kedatangan tetamu, panelis forum dan pegawai penjara telah disambut dengan marhaban dan selawat daripada para penghuni penjara dengan meriahnya di samping juri-juri menilai sepanduk sambutan Maulid Rasul yang telah digantung di laluan jalan bertemakan “Rasulullah Sinar Keamanan Dunia”.

Forum bertajuk “Rahmatan Lil ‘Alamin” menampilkan panelis Hj Kamarul Zaman Noor Mohamed daripada Hidayah Centre Foundation dan Ustazah Maznah Daud, Naib Ketua Wanita IKRAM manakala Puan Hjh Faridah Maludin, Pengurus PAKSI IKRAM bertindak sebagai moderator.

Hj Kamarul Zaman menerangkan tentang konsep Rahmatan Lil ‘Alamin yang tidak tertakluk kepada alam manusia sahaja malah kesemua jenis alam seperti alam haiwan, tumbuhan, jin dan sebagainya.

Rasulullah SAW pula membawa rahmat kepada umatnya dengan membebaskan mereka daripada penyembahan berhala kepada penyembahan kepada Allah di mana kitab agama lain turut menceritakan tentang kedatangan baginda yang akan membawa rahmat kepada seluruh alam.

“Rasulullah itu rahmat kepada seluruh alam, diibaratkan seperti cahaya yang membawa sinar harapan.”

Beliau turut berkongsi tip untuk mencapai rahmatNya iaitu dengan memastikan tidak melakukan kesyirikan, ihsan dalam beribadah dan bermuamalah, bertaqwa, berkasih sayang kepada makhluk, membanyakkan berdoa, membaca al-Quran dan terjemahan, melakukan solat sunat taubat, sentiasa beristighfar, berzikir dan menjaga hubungan hati dengan Allah.

Ustazah Maznah pula menjelaskan bahawa apabila agama Islam ini dipatuhi, semua akan merasai kenikmatan, maka Allah pilih seorang rasul yang sangat-sangat penyayang.

“Apa sahaja yang Allah suruh dan larang semua, kerana Allah sayang dan juga untuk kebaikan hambaNya.”

Maka, menurutnya, kita hendaklah mencontohi cara nabi menyampaikan Islam iaitu dengan penuh rahmah dan kasih sayang, cara ini membuatkan orang tertarik dengan keindahan Islam.

Beliau juga berkongsi tip kepada mereka merasa putus asa dan menyesal akan dosa mereka supaya menyedari sifat Allah yang Maha Pengampun. Sifat ini membuktikan Allah tahu hambaNya banyak melakukan kesalahan dan Dia suka memberikan keampunan kepada mereka.

Setelah memohon ampun, tambahnya, seharusnya seseorang itu beramal dengan amalan yang boleh dilakukan semasa masih hidup dan juga amalan yang tidak terbatas manfaatnya dan pahalanya hingga ke akhirat iaitu ilmu yang dimanfaatkan, doa anak yang soleh dan sedekah jariah.

Program Muallaf & Maulid 2016M/1438H yang disertai kira-kira 60 orang banduan muslimah ini turut diserikan dengan bacaan hafazan daripada banduan mualaf, persembahan choral speaking, penyampaian hadiah kepada pemenang sepanduk dan jamuan.


Semarak perpaduan, kebersamaan antara kaum

SERI KEMBANGAN – Majlis Penutupan Kempen Bulan Kebangsaan IKRAM 2021 yang yang disiarkan secara dalam talian pada Khamis, 16 September lalu berlangsung meriah dengan semangat cintakan negara.

“Selamat Hari Malaysia yang ke-58 kepada seluruh warga Malaysia. Hari ini adalah hari bersejarah, kita meraikan pembentukan Malaysia yang menjadi satu titik tanda sejarah dalam negara ini.”

Timbalan Presiden IKRAM, Hj Badlishah Sham Baharin berkata demikian ketika memulakan ucapannya sempena majlis tersebut yang diserikan pembukaannya dengan video muzik lagu Selamanya Malaysia.

Beliau menyeru agar semua terus mendoakan agar Malaysia ini dilimpahi rahmat dan berkat Allah SWT dan semoga Malaysia akan menjadi negara yang maju dan progresif.

“Alhamdulillah, Kempen Bulan Kebangsaan 2021 dengan anjuran bersama Sinar Harian ini telah berlangsung dengan baik serta banyak program yang telah dilaksanakan sepanjang sebulan kempen ini, antaranya Kuiz Kemerdekaan, penghasilan video, lagu Selamanya Malaysia, Game Show Mania, pertandingan poster, pertandingan video pendek IKRAM Musleh,” ujarnya yang mana semua itu menurutnya menyemarakkan lagi kempen bulan kebangsaan ini.

Menerusi rekod analitik aplikasi Brand24, Badlishah berkata, kempen dengan tanda pagar #MerdekaBersama ini telah mencapai 2 juta capaian melalui media sosial dan bukan media sosial.

“Penyakit perkauman bukan lahir dengan sendirinya, tetapi ia diajar sedemikian rupa,” jelas Badlishah dengan memaklumkan bahawa video “Mak, Dah Siap!” yang dilancarkan IKRAM pada hujung bulan lepas bertujuan memaparkan mesej bahawa rasisme itu penyakit perkauman yang dipupuk, bukan lahir sendirinya.

Setelah mendapat pelbagai maklum balas positif dan negatif, video yang mengundang kontroversi itu telah diturunkan daripada layar media sosial IKRAM.

“Namun yang pentingnya, ia telah melahirkan atau menjanakan perbincangan tentang prejudis kaum ini.”

Sehubungan itu, IKRAM menyarankan agar adanya satu platform bagi membincangkan tentang prejudis kaum di Malaysia.

“Kerana, selagi mana kita tidak dapat menyelesaikan masalah prejudis kaum ini dengan baik, tuntas dan telus, negara Malaysia tidak akan dapat pergi jauh sebagai sebuah negara yang bersatu padu dan juga berintegriti.”

Tambah beliau lagi, suasana harmoni perlu dipupuk dan pemimpin-pemimpin negara perlu dididik bagaimana perlu menangani kepelbagaian, dan pemimpin-pemimpin perlu dididik dengan pendekatan psikologi membuat keputusan.

“Ia bagi memahami reaksi sesuatu kaum terhadap isu-isu semasa di negara ini,” tegas beliau.

Menurutnya lagi, dengan adanya ketrampilan dan latihan dalam bidang ini, maka ia mampu menjana solusi yang baik dalam menyelesaikan masalah prejudis kaum ini.

“Dengan kerjasama semua pihak, pemimpin bersama dengan rakyat, NGO, kerajaan boleh digemblengkan, diadukan, digandingkan untuk kita membina suasana harmoni di negara ini.”

Pertubuhan IKRAM Malaysia turut merakamkan penghargaan dan terima kasih kepada semua pihak yang menyokong kempen ini terutamanya Sinar Harian yang telah banyak membantu serta memberikan kerjasama yang cukup baik kepada IKRAM dalam menjayakan Kempen Bulan Kebangsaan ini.

Dalam perkembangan berkaitan, Pengarang Berita Premium Content yang mewakili Sinar Harian, Encik Zamri Rambli mengucapkan tahniah kepada IKRAM atas penganjuran program yang menarik dan sangat bermanfaat yang disusun TV IKRAM bagi mendidik masyarakat.

“Kami mengucapkan tahniah dan terima kasih kepada IKRAM kerana sepanjang sebulan ini, ia mengetengahkan program yang menarik dengan adanya video, lagu, program Bicara Bina Negara dan kami siarkan secara crosspost di Facebook page Sinar Harian,” kata beliau.

Menurutnya, tujuan dan matlamat untuk menyemarakkan semangat Hari Kemerdekaan itu adalah yang yang paling penting kepada kita semua sebagai rakyat Malaysia.

“Sinar Harian bukanlah baru bekerjasama dengan IKRAM, telah banyak kerjasama yang dibuat dan bulan ini adalah bulan yang istimewa kerana IKRAM menyusun banyak program sempena meraikan bulan kebangsaan.”

Lagu Selamanya Malaysia yang dinyanyikan oleh The Prophecies, Paper, Afdhal Thuairi dan 2ARD dan diterbitkan bersama oleh Pertubuhan IKRAM Malaysia dan SampaiJadi Records telah mendapat lebih 14,000 tontonan sejak dilancarkan pada 11 September lalu.

Pelbagai aktiviti kempen Sambutan Bulan Kebangsaan 2021 telah dianjurkan bermula 15 Ogos hingga 16 September bagi menyemarakkan lagi semangat perpaduan dan meningkatkan kebersamaan dalam kalangan masyarakat berbilang kaum dan agama di Malaysia untuk sama-sama membina negara Malaysia yang tercinta ini.

Ia juga sejajar dengan tuntutan dalam al-Quran Surah al-Hujurat ayat 13 yang bermaksud:

“Wahai umat manusia! Sesungguhnya Kami telah menciptakan kamu dari lelaki dan perempuan, dan Kami telah menjadikan kamu pelbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain).”

“Sesungguhnya semulia-mulia kamu di sisi Allah ialah orang yang lebih takwanya di antara kamu, (bukan yang lebih keturunan atau bangsanya). Sesungguhnya Allah Maha Mengetahui, lagi Maha Mendalam Pengetahuan-Nya (akan keadaan dan amalan kamu).”

Majlis Penutupan Kempen Bulan Kebangsaan 2021 yang dihoskan oleh DJ Anas Tahir dan Siti Hamisah Manan telah berjaya menarik perhatian dan menghiburkan para penonton di samping memberikan mesej-mesej yang positif mengenai perpaduan negara, bersesuaian dengan sambutan Hari Kemerdekaan dan Hari Malaysia.

Majlis turut dihiburkankan dengan penampilan anak-anak muda The Prophecies daripada SampaiJadi Records yang menyanyikan secara langsung lagu Selamanya Malaysia.

Kesemua mereka sedang melanjutkan pelajaran di institut pengajian tinggi dan merupakan bekas pelajar Sekolah Al-Amin Gombak, salah sebuah sekolah rangkaian IKRAM MUSLEH.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ramadan bulan perjuangan dan kemenangan

Pernah mendengar bahawa bulan Ramadan merupakan bulan kemenangan bagi umat Islam? Yang biasanya kita dengar adalah bulan Syawal bulan kemenangan bagi umat Islam kerana berjaya mengawal hawa nafsu terhadap makanan, minuman, syahwat dan lain-lain sepanjang bulan Ramadan.

Tetapi tahukah anda, bulan Ramadan juga merupakan bulan kemenangan bagi umat Islam? Ya, ada beberapa peperangan yang berlaku pada bulan yang mulia tersebut yang mana akhirnya kemenangan menjadi milik umat Islam. Berikut merupakan sedikit perinciannya secara ringkas.

Terdiri daripada 313 orang umat Islam dengan kehendak Allah telah mengalahkan pasukan kafir Quraisy yang berjumlah kurang lebih 1,000 orang. Perang ini berlaku pada 17 Ramadan tahun kedua Hijrah.

Ia juga lebih dikenali sebagai perang Khandaq. Perang ini sebenarnya tercetus pada awal bulan Syawal. Namun fasa persiapan untuk menghadapi hari peperangan tersebut adalah berlaku pada bulan Ramadan yang mana Rasulullah SAW dan para sahabat RA bergotong-royong dengan susah payah membuat strategi menggali parit sebagai kubu pertahanan. Semua ini mereka lakukan pada bulan Ramadan.

Umat Islam menghadapi pasukan pakatan Quraisy dan Yahudi yang mempunyai kekuatan 10,000 orang. Musuh-musuh Allah tersebut tidak mampu menembus kota Madinah disebabkan parit-parit yang telah dibuat oleh umat Islam. Maka akhirnya dengan rasa putus asa, mereka pun angkat kaki menerima kekalahan.

Pertempuran yang berlaku di wilayah Tiberias, berdekatan dengan kota Hittin ini merupakan kekalahan terbesar yang menimpa pasukan dan kaum Salib ketika itu. Di bawah pimpinan Salahudin al-Ayyubi, umat Islam berjaya memenangi peperangan ini sekali gus menjadi gerbang pembuka untuk menakluk kembali Baitulmuqaddis untuk umat Islam. Perang ini berlaku pada bulan Ramadan tahun 584 Hijrah.

Pada 25 Ramadan tahun 658 hijrah, terjadilah pertempuran dahsyat antara kerajaan Islam Mamalik dan tentera Mongol. Walaupun ketika itu tentera-tentera Mongol terkenal dengan keganasan mereka terhadap musuh-musuhnya namun pada pertempuran kali ini, mereka tewas di tangan kaum Muslimin tanpa ada tindak balas daripada mereka.

Pasukan Muslim yang dipimpin oleh Tariq bin Ziyad menyerbu kota-kota sempadan selatan pantai Andalusia dengan mengalahkan Raja Roderick.  Peperangan ini berlaku pada bulan yang mulia Ramadan tahun 92 Hijrah.

Inilah sebahagian dari sejarah besar umat Islam yang berlaku pada bulan suci Ramadan, penuh dengan perjuangan dan kesabaran tetapi akhirnya membuahkan kemenangan yang manis.

Setiap peristiwa tersebut juga mengajar kita bahawa bulan puasa bukanlah bulan untuk bermalas-bermalasan melainkan berjuang dalam penuh kesabaran demi meraih keredaan-Nya.

Saya mengajak kepada seluruh kaum Muslimin, mari kita menelusuri perjalanan perjuangan Nabi Muhammad SAW dan para salafussoleh pada bulan Ramadan, agar ia dapat memotivasi diri kita dalam beribadah kepada Allah dan mampu bersabar menghadapi segala ujian pada bulan puasa ini.


Wanita dan dadah: Di mana silapnya?

Kes wanita dan dadah kebelakangan ini semakin meningkat, di mana silapnya? Boleh jadi mereka kekurangan kesedaran ataupun itu adalah jalan mudah bagi seseorang yang mencari penyelesaian terhadap sesuatu tekanan yang dialami.

Peningkatan kes penglibatan wanita terhadap dadah ini amat membimbangkan yang mana pada zaman yang serba canggih ini, akhlak begitu mudah diruntuhkan.

Kadar penagihan dadah dalam kalangan wanita mencatatkan rekod yang tinggi. Berlaku peningkatan sebanyak 208 orang kepada 948 orang sepanjang tahun 2017 menurut Agensi Anti Dadah Kebangsaan (AADK), seperti yang dilaporkan Harian Metro (23 Februari 2018).

Bagaimana wanita boleh terlibat? Banyak faktor yang mampu mengheret wanita ke dalam kancah dadah ini, antaranya pengaruh rakan-rakan, teman lelaki, suami serta pelbagai lagi faktor yang dapat mengaitkan isu pengambilan dadah terhadap wanita.

Salah satu puncanya juga ialah isu perceraian ibu dan bapa, yang mana ia mampu membuatkan anak-anak remaja memilih jalan yang salah dan negatif.

Terlibatnya dalam masalah sosial yang sering kita dengar seperti remaja mahupun kanak-kanak, yang berusia lingkungan 20 tahun sehingga 50 tahun menjadi mangsa dadah, pernahkah terfikir bagaimana dadah ‘bekerja’?

Dadah juga mampu memberikan kekayaan palsu kepada para pengikutnya dengan menjadi tokan ataupun pengedar, tetapi mengapa wanita? Ini kerana perwatakan wanita mampu mengaburi pandangan pihak berkuasa.

Ada juga yang sanggup menjadi keldai dadah kerana terpengaruh dengan tawaran kekayaan dan lawatan serta pelancongan ke tempat-tempat yang menarik yang telah dijanjikan oleh para tauke dadah dengan syarat, mereka perlu membawa beg yang tidak diketahui isinya.

Mengutip pengalaman yang ada, penglibatan wanita menjadi penagih dadah seringkali berpunca daripada suami, teman lelaki yang mana perasaan sayang yang menebal menjadi punca kerelaan mereka. Hambatan kepada masalah ini juga menjadi punca berlakunya isu-isu wanita dan dadah ini.

Paling menyedihkan, ada ibu bapa yang mengambil dadah tanpa segan silu di hadapan anak dan menyebabkan anak-anak juga terbiasa dengan persekitaran yang tidak sihat ini.

Maka, seringkali wujudnya isu yang lain pula. Apabila bekalan dadah tidak dapat dibekalkan, pelbagai masalah lain yang timbul seperti penagih mencuri. Kebiasaannya penagih yang tegar seringkali gagal bekerja dengan baik, maka mencuri adalah jalan pintas dan mudah.

Maka, tabung-tabung surau dan masjid akan menjadi tempat para penagih mencuri dengan mudah tanpa rasa bersalah. Selain itu, rumah-rumah kawasan taman yang telah dikenal pasti juga turut menjadi mangsa kes kecurian.

Bukan itu saja, rumah-rumah di kawasan kampung juga turut menjadi mangsa. Begitu juga warga-warga emas dengan mudah menjadi mangsa tipu daya para penagih untuk mendapatkan wang bagi mendapatkan bekalan dadah.

Ada juga segelintir penagih yang menjadi mangsa keadaan disebabkan pada awalnya berhutang dengan along, akhirnya tidak mampu membayar pinjaman, kemudiannya menjadi tokan dan menagih dadah.

Dadah-dadah yang menjadi pilihan adalah syabu dan pil ketamine yang biasanya banyak dan berleluasa di pusat-pusat hiburan.

Dadah bukanlah jalan mudah dan penyelesaian bagi seseuatu masalah. Masih banyak jalan penyelesaian yang baik mampu dilakukan dan menjadi ikhtiar kepada setiap permasalahan yang berlaku.

Dengan berkhayal akibat dadah, ia bukan sahaja tidak dapat melenyapkan permasalahan, tetapi akan menimbulkan lagi pelbagai masalah yang lain. Hanya insan-insan yang sudah tiada pertimbangan diri sahaja yang tidak memikirkan kesan-kesan buruk akibat pengambilan dadah.

Banyak kesan buruk akibat daripada pengambilan dadah, antaranya terjejasnya kesihatan mental dan fizikal, kebersihan diri tidak terjaga dan pelbagai jenis penyakit kulit yang dialami.

Kadangkala wanita yang terlibat dengan dadah ini bukanlah itu pilihan dan kemahuan mereka, akan tetapi situasi yang memaksa mereka menjadi sedemikian rupa.

Kita sebagai masyarakat yang prihatin dan berkomuniti, janganlah mengabaikan insan-insan ini. Bimbinglah mereka menjadi manusia yang lebih baik dan bimbinglah mereka ke jalan yang diredai dan penuh kasih sayang.

Allah SWT pernah mengumpamakan manusia seperti bangunan, kerana bangunan akan saling memerlukan dalam setiap komposisi bahan, sepertimana yang terdapat pada ayat keempat Surah As-Saff dan juga hadis.

Mukmin dengan mukmin yang lain ibarat bangunan yang saling menguatkan antara satu sama lain. Begitu juga kita dalam kehidupan berkomuniti. Jadikan setiap pengalaman adalah pelajaran.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cara Pilihan Raya Di Malaysia: Buku Rujukan Lengkap

Pada hujung tahun 2021, sebuah buku rujukan yang hebat mengenai cara pilihan raya di Malaysia telah diterbitkan oleh Penerbit Universiti Malaya, Kuala Lumpur. Ia berjudul Pilihan Raya Demokrasi Malaysia: Tanding, Pilih, Menang, Tadbir.

Penulis pertama ialah Tan Sri Ab Rashid Ab Rahman, mantan Pengerusi Suruhanjaya Pilihan Raya (SPR) dan Jawatankuasa Khas Pembaikan Sistem dan Undang-undang Pilihan Raya (ERC).

Penulis kedua ialah pengamal media dan mantan ahli tetap ERC, Dr Manimaran Govindasamy (G Manimaran). Kedua-dua penulis yang tekun ini meluangkan masa selama setahun untuk menulis buku yang tinggi standardnya ini.

Sultan Perak, Sultan Nazrin Muizzuddin Shah telah berkenan melancarkan buku ini di Kuala Lumpur. Majlis yang permai ini telah dianjurkan oleh Universiti Malaya pada pagi 21 Mac 2022.

Buku tentang pilihan raya demokrasi di Malaysia ini menyediakan segala butiran yang diperlukan sebagai panduan oleh setiap pemegang taruh, tidak kira para politikus atau pun rakyat biasa, yang merupakan pemilih dan penentu wakil rakyat mereka.

Ia juga menyediakan satu huraian lengkap yang diperlukan oleh setiap rakyat sama ada mereka itu pemilih atau pengundi, politikus atau calon, serta agensi yang terlibat dalam pengurusan pilihan raya. Ia sekali gus membantu memenuhi prinsip sistem pilihan raya demokrasi negara Malaysia.

Pilihan raya merupakan satu komponen yang amat penting di negara yang mengamalkan demokrasi seperti Malaysia. Oleh itu, ketersediaan dan kedapatan bahan-bahan rujukan berkaitan proses pilihan raya demokrasi menjadi sangat relevan bagi persiapan proses ini.

Buku yang mengandungi 806 halaman ini mengandungi 15 bab, senarai rajah, senarai jadual, senarai gambar serta indeks yang sangat berguna. Ia bersaiz 19.0 sentimeter (sm) x 25.4 sm dan berkulit nipis.

Semua gambar hitam-putih yang bersejarah adalah dari Ogos 1959, sewaktu Pilihan Raya Umum (PRU) pertama di Persekutuan Tanah Melayu (Malaya), hinggalah PRU ke-14 di Malaysia pada tahun 2018.

Satu lampiran yang mengandungi statistik PRU (Parlimen dan negeri) yang rapi disampaikan secara berwarna. Buku ini mestilah disimpan di pusat-pusat pembacaan seperti perpustakaan sebagai rujukan utama terkait pilihan raya di Malaysia.

Ia boleh dimanfaatkan oleh warga dunia yang berminat tentang pilihan raya demokrasi di Malaysia.

Pada pagi 31 Mac 2022, Dr Manimaran telah mengunjungi rumah keluarga saya di daerah Gombak-Batu Caves dan kami saling menghadiahkan buku masing-masing.

Dr Manimaran menghadiahkan bukunya itu kepada dan saya menghadiahkan kepada beliau dua buah buku saya yang diterbitkan oleh Dewan Bahasa dan Pustaka, Kuala Lumpur pada awal 2021. Kami juga berbincang tentang senario siasah masa kini dan persiapan ke arah PRU15.

Bagi saya, tanpa kegigihan, sikap saling mempercayai dan semangat untuk merekodkan peristiwa negara sebagai rujukan rakyat masa kini dan teladan masa depan, mereka berdua tidak akan berjaya dengan misi yang dikongsi bersama itu.

Syukur kepada Tuhan yang mengizinkan usaha mereka menjadi satu realiti yang penuh manfaat. Kami berhubung hingga kini. Antara maklumat yang disampaikan oleh Dr Manimaran kepada saya ialah mulai Disember 2021, daftar pemilih dikemas kini dan diwartakan setiap bulan.

Pada setiap bulan sejak Januari 2022, peningkatan bilangan pengundi baharu ialah sekitar 40,000 orang. Menurut SPR, jumlah pemilih sehingga April 2022 ialah seramai 21,090,980 orang. Ini termasuk bilangan pengundi baharu yang didaftarkan secara automatik.

Profesor Datuk Dr Mohamed Hatta Shaharom
Penulis dan Aktivis Masyarakat

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tiada istilah pencen dalam berdakwah

Dalam Perhimpunan Ahli Teras Wanita (PATWA 2016) di sini, beliau menggariskan dua tugas besar seorang muslim menurut pandangan Imam Hassan al-Banna iaitu pengabdian kepada Allah dan melakukan kebaikan serta jihad demi menegakkan syariat.

“Ini merupakan tugas sepanjang hayat, sementara kita menunggu giliran bertemu dengan Allah azza wajalla,” jelasnya.

“Persoalannya, adakah kita telah benar-benar bersungguh-sungguh melakukan usaha ini? Atau apakah kita masih selesa beralasan dengan pelbagai alasan duniawi untuk tidak melakukannya? Apakah yang sebenarnya yang kita mahu? Apakah keselesaan dan kerehatan hidup di dunia yang sementara ini yang menjadi keutamaan?” soal beliau.

“Kita yakin akan mati tetapi tidak bersedia untuknya, fikiran masih sibuk memikirkan tentang harta, anak-anak, kerjaya dan tidak menterjemahkannya dalam bentuk persediaan hari di hisab. Sesungguhnya jawapannya terletak pada setiap diri amilat yang hadir hari ini,” jawabnya.

Che Asmah memetik maksud surah al-Qasas ayat 83 yang bermaksud:

“Negeri akhirat (yang telah diterangkan nikmat-nikmatnya) itu, Kami sediakan bagi orang-orang yang tidak bertujuan hendak mendapat pengaruh atau kelebihan di muka bumi dan tidak ingat hendak melakukan kerosakan dan kesudahan yang baik adalah bagi orang-orang yang bertakwa.”

Beliau turut mengingatkan semua Ahli Teras Wanita akan tujuan perhimpunan tersebut iaitu untuk menyatukan hati-hati, meningkatkan komitmen dan iltizam, mengikuti perkembangan IKRAM serta memberi saranan dan idea-idea bernas kepada kepimpinan.

Mengulas mengenai tema PATWA kali ini iaitu “Amilat Rabbaniyyah Pemacu Islah”, beliau meyatakan bahawa Rabbani merupakan aspek paling penting yang diberi perhatian dan penekanan dalam tarbiah IKRAM.

“Yang dimaksudkan dengan Rabbani di sini ialah tarbiah yang menekankan pembentukan iman yang mantap, iman yang melahirkan amal, iman yang menggerakkan perasaan dan menguasai pemikiran, bukan iman yang jumud, kaku dan membeku di lubuk hati tanpa menampakkan kesan dalam kehidupan.”

Sesuai dengan maksud Rabbani iaitu pemilik, pemberi nikmat dan pendidik, beliau menyeru Ahli Teras Wanita supaya menyerapkan ciri-ciri murabbi, iaitu bercirikan sifat mendidik masyarakat sebagai satu tugas yang perlu digalas bersungguh-sungguh sepanjang hayat.

“Ini tidak memadai dengan ilmu yang sedia ada, malah senantiasa memerlukan dua lagi perkara iaitu belajar dan mengajar,” jelasnya lagi.

Usaha ini merangkumi penyebaran mesej Islam kepada masyarakat melalui aktiviti dakwah, meningkatkan kesatuan dan perpaduan demi mencapai wawasan IKRAM iaitu “Malaysia Menjadi Negara Rahmah”.

Dengan mengambil kira situasi masyarakat majmuk, Che Asmah melahirkan keyakinan bahawa Wanita IKRAM mampu memainkan peranan dengan memberikan pandangan, menjadi pusat rujukan menerusi saluran media masa perdana, alternatif dan agensi kerajaan, mengemukakan penyelesaiaan holistik dengan melihat sesuatu isu pada peringkat akar umbi.

Presiden IKRAM, Dr Mohd Parid Sheikh Ahmad hadir memberikan ucapan perasmian PATWA 2016 yang mengharapkan Wanita IKRAM menjadi ejen perubahan dalam masyarakat yang menyiapkan diri dengan kemahiran pemikiran strategik, memanfaatkan ilmu dalam pelbagai bidang dan menurunkan kepakaran dan pengalaman berorganisasi kepada generasi pewaris agar kesinambungan perjuangan dapat diteruskan dan mencapai kejayaan yang diimpikan.


Saudara baru: Cabaran mereka, ujian kita

Tak kenal maka tak cinta. Begitulah ungkapan yang sering diungkapkan oleh saudara baru tentang Islam.

Kembalinya mereka kepada agama tauhid ini membuahkan rasa sayang dan kasih setelah mendalami ajaran-ajaran Islam yang sebenarnya. Mereka bahkan seperti dilahirkan semula tanpa dosa dan seperti kain putih yang suci bersih.

Golongan bukan Islam amat takut untuk mendalami tentang Islam, namun bagi yang diberi hidayah oleh Allah SWT untuk mengenali Islam melalui pembacaan dan contoh-contoh di depan mata, mereka akan terus jatuh cinta.

Cinta pada Islam juga atas sifat universalnya, sesuai untuk semua tanpa mengira bangsa dan warna kulit.

Apa yang dimaksudkan dengan saudara baru? Saudara baru adalah mereka yang memeluk Islam kurang dari lima tahun menurut ketetapan JAKIM.

Ini tempoh kritikal menjinak dan mengikat hati-hati saudara baru pada Islam serta usaha-usaha mendalami tentang Islam. Nasib mereka perlu dibela sehingga mereka mampu berdikari dan teguh hati menghadapi pelbagai cabaran.

Tidak mudah menukar agama, ditambah dengan pelbagai persepsi dan salah faham tentang Islam. Detik memeluk Islam menjadi permulaan hidup penuh cabaran.

Sanggupkah anda dihalau dan dipulaukan? Itu hanyalah antara pelbagai cabaran yang dihadapi oleh saudara-saudara baru kita.

Secara amnya, cabaran boleh dilihat dari tiga sudut iaitu diri, keluarga dan masyarakat. Cabaran-cabaran ini akan memberi tekanan kepada mereka maka penting untuk kita fahami agar kita dapat membantu mereka mengatasinya.

Kebanyakan daripada saudara baru berbelah bahagi memikirkan sama ada pilihan menukar agama adalah keputusan yang tepat.

Jika tidak ditangani dengan betul, kemungkinan mereka akan menukar fikiran atau membawa kepada kesedihan, kegusaran dan kemurungan.

Apakah peranan kita dalam situasi sebegini? Sewajarnya kita memberikan mereka semangat serta keyakinan dengan selalu mengajak mereka berbincang tentang kebenaran dan keindahan Islam.

Penting bagi kita untuk membetulkan salah tanggapan terhadap Islam yang didengari daripada mereka yang ingin menghalang niat baik saudara baru ini memeluk Islam.

Antara isu besar yang sering dimainkan adalah berkaitan berkhatan. Walaupun mereka berminat kepada Islam, namun rasa takut untuk berkhatan tetap menghantui mereka. Bagi kaum wanita pula, bertudung atau menutup aurat  juga menjadi isu yang perlu ditangani.

Ada juga dalam kalangan saudara baru yang berasa tidak berpuas hati dengan panggilan saudara baru atau mualaf itu sendiri.

Mereka merasakan dalam Islam ada diamalkan kasta atau peringkat penganut. Mereka merasakan seperti dibeza-bezakan taraf keislaman mereka itu.

Oleh kerana itu, panggilan ini hanya merujuk kepada mereka yang betul-betul baru memeluk Islam, iaitu dalam lingkungan satu hingga lima tahun pertama memeluk Islam kerana dalam fasa ini, mereka perlu dialu-alukan dan dibimbing mendalami ajaran Islam dengan baik.

Kewangan antara cabaran besar bagi sesetengah mereka. Ini mungkin kerana hilangnya pekerjaan dan  hilangnya hak tuntutan harta pusaka keluarga.

Ada juga yang terpaksa berhenti kerja kerana pekerjaan sebelumnya bercanggah dengan syariat Islam seperti bekerja di premis-premis judi dan kedai arak.

Kesempitan hidup dan hilang sumber pendapatan kadangkala menjadi penyebab kepada saudara baru ini memilih untuk kembali kepada agama asal.

Islam telah menetapkan mualaf antara lapan asnaf yang layak menerima zakat. Di samping itu, skim bantuan daripada Majlis Agama Islam Negeri dapat membantu menjaga kebajikan saudara baru  agar mereka dapat keluar daripada kemelut ekonomi sebelum mendapat solusi jangka panjang.

Inilah antara solusi yang ada dan sepatutnya difahamkan kepada para saudara baru agar mereka tahu kepada siapa patut mereka tuju jika berdepan dengan masalah kewangan.

“Masalah sosial yang sering dihadapi oleh saudara baru ialah tekanan keluarga supaya kembali kepada agama asal mereka. Ini ditambah pula tanggapan bahawa setiap saudara baru akan memutuskan hubungan kekeluargaan kerana memilih Islam.” (Dr Abd Manaf Ali, Majalah Dakwah, Februari 1991)

Tekanan daripada keluarga membuatkan ada dalam kalangan saudara baru yang menyembunyikan keislaman mereka bertahun-tahun lamanya.

Ini bagi mengelakkan pertembungan dan menjaga hati ahli keluarga yang susah untuk memahami mengapa mereka memilih untuk memeluk Islam. Tentu perit hidup mereka jika disisihkan oleh ahli keluarga sendiri.

Keadaan ini akan menyebabkan mereka berasa dipinggirkan dan akhirnya mungkin menyebabkan mereka merasa putus asa untuk terus berada dalam agama Islam jika tiada sokongan yang kuat daripada rakan, masyarakat atau institusi yang berkaitan.

Namun ahli keluarga akan mudah menerima jika dilihat ada perubahan positif serta pergaulan dengan ahli keluarga adalah seperti sebelum mereka mengisytiharkan diri sebagai seorang Muslim.

Keluarga juga perlu difahamkan terlebih dahulu bahawa hubungan kekeluargaan tidak akan terputus walaupun telah berbeza fahaman agama kelak.

Penerimaan masyarakat juga menjadi cabaran pada saudara baru. Ia sering dikaitkan dengan kejadian murtad disebabkan keyakinan belum kukuh dan gagal menyesuaikan diri serta kecewa dengan situasi baharu.

Segelintir masyarakat mempunyai tanggapan tersendiri akan asbab saudara baru ini memilih untuk memeluk Islam.

Kita perlu faham bahawa apa jua asbab, itu adalah cara hidayah Allah sampai kepada mereka. Siapalah kita untuk mempersoalkannya. Apa jua tujuan mereka memeluk Islam, yang penting mereka berusaha membentuk diri menjadi Muslim yang bertakwa.

Pertembungan budaya dan adat serta cara hidup Islam adalah antara cabaran yang perlu diatasi oleh saudara baru. Saudara baru perlu faham bahawa mereka boleh kekalkan budaya dan adat yang tidak bertentangan dengan syariat Islam.

Mereka juga sering disindir sebagai ‘masuk Melayu’ oleh keluarga dan kenalan. Ini lebih parah lagi apabila orang Melayu sendiri mempunyai tanggapan sedemikian.

Saudara baru yang tidak dapat menjalani kehidupan mengikut norma budaya orang Melayu, besar kemungkinan akan dipinggirkan oleh masyarakat Melayu sendiri seperti yang pernah diungkapkan oleh Ustaz Hussein Yee Abdullah:

“Mereka menghina saya dan mengkritik saya. Saya tidak pernah dihina oleh orang saya sendiri, tetapi selepas memeluk Islam, saya dihina oleh orang Islam sendiri.” (Majalah Ummi, Oktober 1992)

Melihat kepada rapuhnya emosi dan pegangan saudara baru, amat  penting masyarakat menerima kehadiran mereka agar mereka tidak menghadapi permasalahan dan cabaran sendirian.

Mereka perlukan bimbingan dan sokongan agar mereka tetap yakin untuk terus beriman kepada Allah SWT serta tidak kembali kepada agama asal.

Bantulah dengan memberi  semangat, motivasi dan perhatian agar mereka kuat menghadapi cabaran dalam mencari reda Allah.

Ini juga sebenarnya satu bentuk ujian kepada kita sebagai umat Islam, sama ada berjaya atau tidak menjalankan tanggungjawab menyantuni saudara baru dalam kalangan kita.

Wan Fauziah Wan Kadir
Ahli Jawatankuasa
Wanita Pertubuhan IKRAM Malaysia (IKRAM)
Negeri Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Buku mengenai impak CEDAW, Syria dilancarkan

“Insya-Allah, buku yang ditulis oleh aktivis Wanita IKRAM, Dr. Roselainy Abdul Rahman ini mampu mempengaruhi dan mengubah undang-undang dan falsafah kehidupan wanita sejagat bukan hanya wanita Islam,” kata Presiden IKRAM, Dr. Hj. Mohd Parid Sheikh Ahmad.

Beliau berkata demikian ketika melancarkan buku ulasan CEDAW tersebut sempena Perhimpunan Ahli Teras Wanita (PATWA) di Dewan National Institute of Occupational Safety & Health (NIOSH) di sini.

“Setiap orang perlu memahami kesan positif dan kesan negatif CEDAW ini.”

Sebelumnya, Dr. Roselainy telah menghadiri beberapa persidangan antarabangsa mengenai CEDAW di New York sejak beberapa tahun yang lalu.

“Apakah kesan positif dan kesan negatifnya serta apakah impaknya dalam kehidupan wanita Islam?” soal beliau kepada peserta PATWA yang hadir.

Dalam pada itu, buku ini adalah hasil usaha Wanita IKRAM memberi penerangan ringkas mengenai CEDAW.

“Di sini, Wanita IKRAM juga berkongsi serta menyatakan pendiriannya terhadap pembangunan wanita di Malaysia.”

Ketika melancarkan buku tersebut, Dr. Parid menyarankan kepada pejuang-pejuang wanita agar mendapatkan buku ini.

“Ia memudahkan mereka menjawab persoalan-persoalan asas dalam isu diskriminasi dan keganasan terhadap wanita.”

CEDAW merupakan satu dokumen perjanjian, peraturan dan undang-undang antarabangsa yang diluluskan oleh Perhimpunan Agung Pertubuhan Bangsa Bangsa Bersatu (PBB) untuk menghapuskan sebarang bentuk diskriminasi dan keganasaan terhadap wanita.

Senaskhah buku ini dijual dengan harga RM13.00 sahaja  di mana pembelian untuk 10 buah buku ke atas akan diberikan potongan harga sebanyak 15%.

Untuk tempahan dan pertanyaan, sila hubungi Pejabat Wanita IKRAM Cik Nik Khatijah Nik Mud di talian 03-8945 6999 atau 013-784 0942.

Dalam perkembangan berkaitan, turut dilancarkan buku Harapan Untuk Syria.

“Buku ini merupakan siri projek penulisan Rose2Rose untuk memberi kesedaran mengenai isu kemanusiaan di Syria dan perlu dibaca oleh semua insan prihatin yang ingin memahami krisis yang melanda rakyat Syria.”

Buku ini dijual dengan harga RM25 selepas pelancaran. Untuk memiliki buku ini, hubungi pejabat MyCARE, Puan Atiqah Mohd Khuzaini di talian 013-261 3180.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ingatan bermakna buat barisan hadapan

“Segala beban kerja akan dipermudahkan jika disertakan dengan niat sebelum memulakan tugas.

“Marilah kita bertawakal kembali kepada ALLAH SWT. Ajal maut kita ditentukan oleh ALLAH SWT,” tulisnya.

Dalam pada itu, beliau turut kongsikan sepotong ayat al-Quran, surah Ali Imran ayat 185, yang bermaksud bahawa setiap yang jiwa pasti akan merasakan mati.

Selain itu, sepotong ayat daripada surah al-Baqarah ayat 156 yang bermaksud, “Sesungguhnya kami adalah kepunyaan Allah dan kepada Allah jualah kami kembali” turut disertakan.

Situasi Covid-19 di negara ini kian meruncing selepas prosedur operasi standard (SOP) dilonggarkan dan rentas sempadan dibenar sejak 7 Disember lalu.

Sebelumnya, Jabatan Kesihatan Negeri Selangor (JKNS) memberi maklum balas terhadap rintihan seorang doktor mengenai keletihan dialami petugas kesihatan dalam mengendalikan kes Covid-19 di Hospital Sungai Buloh.

“Kami mengambil berat persekitaran kerja dan keperluan petugas kesihatan,” kata Pengarah Kesihatan Selangor, Dr Sha’ari Ngadiman menerusi satu kenyataan disiarkan di Facebook.

Menurutnya, JKNS sangat mengambil berat persekitaran kerja, keperluan asas serta penjagaan kesihatan dan keselamatan anggota kesihatan yang bekerja di mana-mana fasiliti kesihatan di negeri Selangor.

“Ini juga adalah demi memastikan semua fasiliti dapat memberikan rawatan yang cekap dan berkualiti kepada pesakit.”

Bagi memastikan sumber manusia mencukupi ujarnya, JKNS telah membuat pengagihan semula (reployment) pegawai perubatan, jururawat, penolong pegawai perubatan, pembantu perawatan kesihatan dalam negeri mahupun dari negeri lain, serta pengambilan pegawai kontrak baru oleh ibu pejabat Kementerian Kesihatan Malaysia (KKM) ke Hospital Sungai Buloh.